text:
रविवार, 22 नवंबर 2009
हमर विपरीत पद्धति 2
( पछिला पोस्टिंग़ क़ॆ बाद) ...हमर जायज शंका छलए जे एत्ते श्रम स' ई अनुवाद क' रहला अछि, त' पूछि लेबाक चाही जे एकरा छपतनि के, फेर एकरा पढतनि के? हुनका से सब नहि बुझल छनि। रिटायर क' क'बैसल छलंहु
कोनो काज नहि छल , भजार कहलनि जे बैसल छी, कियैक ने भागवतक मैथिली अनुवाद करै छी, मैथिली मे छैको नंइ। बस क' रहल छी। आब एकरा के छापत, के पढत(?) से जानथि महरानी(काली)! आब भजारक कहला पर पंडित जी रोज महीनो स' मेहनति क' रहल छथि से आर के क' सकैत अछि बिनु अखजी लोक के ? यैह तटस्थता, यैह निर्लिप्तता, यैह फलक आस बिनु केने कर्म रत रहबाक परंपरा हमरा सब (मैथिल) के आन लोक सब स' अलग करैत अछि, विशिष्ट , निविष्ट आ अनुकरणीय बनबैत रहल अछि। ई दुर्भाग्य जे हुनका मुइलाक बाद जे सासुर गेलंहु त' एक दुपहरिया पछवाक तोड पर वैह मोती सनक आखर मे कैल अनुवाद भरि आँगन उडियाइत देखलियै। तेन किम् ! बुढा त' अपन काज क' क' चल गेला, आब लोक ओकरा संगे जे करय !
कोनो काज नहि छल , भजार कहलनि जे बैसल छी, कियैक ने भागवतक मैथिली अनुवाद करै छी, मैथिली मे छैको नंइ। बस क' रहल छी। आब एकरा के छापत, के पढत(?) से जानथि महरानी(काली)! आब भजारक कहला पर पंडित जी रोज महीनो स' मेहनति क' रहल छथि से आर के क' सकैत अछि बिनु अखजी लोक के ? यैह तटस्थता, यैह निर्लिप्तता, यैह फलक आस बिनु केने कर्म रत रहबाक परंपरा हमरा सब (मैथिल) के आन लोक सब स' अलग करैत अछि, विशिष्ट , निविष्ट आ अनुकरणीय बनबैत रहल अछि। ई दुर्भाग्य जे हुनका मुइलाक बाद जे सासुर गेलंहु त' एक दुपहरिया पछवाक तोड पर वैह मोती सनक आखर मे कैल अनुवाद भरि आँगन उडियाइत देखलियै। तेन किम् ! बुढा त' अपन काज क' क' चल गेला, आब लोक ओकरा संगे जे करय !
प्रस्तुतकर्ता साकेतानन्द नवहटिया पर 1:35 am कोई टिप्पणी नहीं:
शनिवार, 21 नवंबर 2009
हमर विपरीत पद्धति
ओना अखज लोक सब ठाँ, कहैक माने जे सब समाज मे भेट जायत, मुदा मैथिल एक त' एहन कोनो मोंछक लडाइ मे पडबे ने करत, आ जँ बाबू पडि ग़ॆल त' हठ्ठे छोडबो ने करत। अपन सासुरक गप्प कहै छी, ओइ ठाम कहाँअ दू गोटा मे गौंआ लागल रहनि। घरो एके टोल मे रहनि।एक गौंआ त' पढि -लिखि क' शास्त्रीय आचार्य तक पढि गेल रहथिन आ बहुते स्मार्ट सूरत गुजरात मे पढौनी क' क' चिक्कन पाइ कमाइत रहथि। दोसर गौंआ के दू_चारि बिगहा धनहर खेत बंटाइ पर लागल रहनि।पहिलुका जमाना रहै।खेत उपजै।बंटाइदार बैमानी नंहि करै। लोक उदार छलैक ओहि ठाँमक। खत्ता_खुत्ती, डबरा_डुबरी, पोखरिं_झाँखडिक कमी रहबे ने करै। बागमती मेबाढि अबै । बाढि मे मांछ अबै।दोसर गौंआ एकटा कडची मे बंसी बना भरि दिन मांछमारे। सांझ तक तीमन जोगरक भ' जाइ।घर जाय आ 'मांछ भात_सात हाथ" कहैत अफडि क' भोजन करय आ आ पसरि क' पडि रहय। एक बेर एकर गौंआ सूरत स' घुरलै त' बडा सिनेह स' गौंआ लए घडी किनने एलै।तहिया घडियो अलभ्य रहै। मुदा समस्या छलै जे दोसर गौंआ घ्डी देखतै कोना, ओ त' लिख लोढा_पढ पथ्थर छलए। गुजराती गौंआ एकरा बडे धुसलकै, रेवाडलकै, गंजनक त'र देलक।घडियो ने देलकै। एकरा बड्ड दुख भ्लै। पैंतीस बर्खक छलए जे कलम छूने छल। हमर बियाहक साल ओ मैट्रिक के परीक्षा दै बला छल।....एक गोटे के पुछलियनि_" ई की लिकहै छियै ?"त' कहलनि जे ई भागवतक मैथिली अनुवाद छिय्
प्रस्तुतकर्ता साकेतानन्द नवहटिया पर 8:02 am कोई टिप्पणी नहीं:
लेबल: हमर विपरीत पद्धति
मंगलवार, 17 नवंबर 2009
वैदिकी हिंसा__हिंसा न भवति
हिन्दू धार्मिक कर्मकांड प्रतीक स' भरल छैक। ओना त' मूर्ति, अपना आप मे एक महान प्रतीक के अलावा आर की छियै ? धर्मक नाम पर जत्ते आ जेहन_जेहन अत्याचार भेलैये, ओत्ते त' राजनीति कि युध्धो स'
नंइ भेलैये। पूजा कि आराधनक अंतर्गत बलिदानक नग्न रूप आब हिन्दू कि इस्लामे टा मे बंचल छै। अपना मिथिला
मे जैं कि अधिक हिन्दू शाक्त छथि, तैं 'जोडा छागर' कबुलबाक हिस्सक कने बेसिये छैक। शारदीय नवरात्रा मे छाग मुंडक ढेर, पूजाक अवश्यम् आ आम दृष्य अछि। गाम गेल रही (गाम माने _"गाम नवहट्टा,परगन्ने कबखंड, थाना चर्राइन, जिला सहरसा पुराना भागलपुर) त' एकटा छोट सनक 'पाम कैम' स' ई दृष्य़ क़ॆ लेलंहु आ बेर्_बेर एकरा देख क' भेल जे ई हिंसाक कोनो विकल्प नंहि छै की ? धार्मिक कर्मकांड मे हिंसाके स्थान द' क' की हमरा सब हिंसा के महिमामंडित नंइ करैत आबि रहल छियै ? आजुक हिंसा, असहिष्णुता आ बेपीर जीवन मे हिंसाक एहन महिमामंडन करब कि आबो उचित छैक ? आइ ने काल्हि__विकल्प त' तकबेक हेतै । सेजत्ते जल्दी हुए, कोनो एहन बाट ताकब जरूरी छै जाहि स' धार्मिक कर्मकांड मे खलल नंइ होइ आ हिंसो रुकै।
नंइ भेलैये। पूजा कि आराधनक अंतर्गत बलिदानक नग्न रूप आब हिन्दू कि इस्लामे टा मे बंचल छै। अपना मिथिला
मे जैं कि अधिक हिन्दू शाक्त छथि, तैं 'जोडा छागर' कबुलबाक हिस्सक कने बेसिये छैक। शारदीय नवरात्रा मे छाग मुंडक ढेर, पूजाक अवश्यम् आ आम दृष्य अछि। गाम गेल रही (गाम माने _"गाम नवहट्टा,परगन्ने कबखंड, थाना चर्राइन, जिला सहरसा पुराना भागलपुर) त' एकटा छोट सनक 'पाम कैम' स' ई दृष्य़ क़ॆ लेलंहु आ बेर्_बेर एकरा देख क' भेल जे ई हिंसाक कोनो विकल्प नंहि छै की ? धार्मिक कर्मकांड मे हिंसाके स्थान द' क' की हमरा सब हिंसा के महिमामंडित नंइ करैत आबि रहल छियै ? आजुक हिंसा, असहिष्णुता आ बेपीर जीवन मे हिंसाक एहन महिमामंडन करब कि आबो उचित छैक ? आइ ने काल्हि__विकल्प त' तकबेक हेतै । सेजत्ते जल्दी हुए, कोनो एहन बाट ताकब जरूरी छै जाहि स' धार्मिक कर्मकांड मे खलल नंइ होइ आ हिंसो रुकै।
प्रस्तुतकर्ता साकेतानन्द नवहटिया पर 9:01 pm 3 टिप्पणियां:
लेबल: वैदिकी हिंसा...
सोमवार, 16 नवंबर 2009
जीबी त' की की ने देखी !
आब एकरा क्यो अक्कामे चक्का लगायब कहय कि आर किछु, मुदा श्रीनगर की नवहट्टा स' जँ क़्य़ॉ ई मेल करय...(फोन त' आब बड्ड आम भेल छै।) रोंइयां त' भुलकिते छै की ? किछुए दिनुका देरी छै, सब किछु एक्के क्लिक मे संभव भ' जेतै। मृत्यु स' जन्म आजीवन; सब किछु यैह सम्हारतै। से एखनो एकरा (कंपूटर बाबा के) सम्हारै लए कहबै त' ककरो स' नीक जेकाँ सम्हारि देत, अहाँ के पतो नँई लगैत।
साहित्य मे अपन कुल_खान्दानक वर्णन आ तत्जन्य नीक गंजन कैक बेर सुनैत लोक के देखने छियै। दोसर कने बढि_चढि क' अहाँक पुरखाक चर्चा_प्रशंसा करै त' बात बुझै मे अबै छै, मुदा अहाँक हाथ मे कलम अछि त' बस अपन कुल खान्दानक़ बडाइ करैत रहबै से पढत के ? मुदा, एखनंहु, जिनका जमिन्दारीक खुमारी नंहि टुटलनि अछि, हुनका लेल, 'लौस्ट ग्लोरी' मे जियैक अलावे रास्ते की छनि।एत्ते दिन मे क्यो ड्यौढीमे रहनिहार सरकार सब किछु तेहन नंइ क' सकलखिन जे दस लोक चिन्हैन। हुनको लए 'हमर बबाके हाथी, तैं सिक्कडि देखियौ !' एकर अलावे उपाये की ? तैं आब 'श्रीनगर ड्यौढी' स' बेसी हैपनिंग प्लेस, श्रीनगरक हाट_बज़ार कि बस्ती मे हेतै से ओहि इलाका के विषय मे लिखैवला के सतत ध्यान मे रखबाक चाहियै। लोक स' अपना के जोडै लए ड्यौढी स' त' निकलंहि पडत भाइ !अतिकाल भ' रहल अछि, सामान्यीकरण मे विलंब भेला स' सब किछु गडबडायल अछि; आ सैह रहत। तैं अपना सब के बिसरि क' सबके सुधि लियौ ने, सब मे अहूँ छी ने भाई ?
साहित्य मे अपन कुल_खान्दानक वर्णन आ तत्जन्य नीक गंजन कैक बेर सुनैत लोक के देखने छियै। दोसर कने बढि_चढि क' अहाँक पुरखाक चर्चा_प्रशंसा करै त' बात बुझै मे अबै छै, मुदा अहाँक हाथ मे कलम अछि त' बस अपन कुल खान्दानक़ बडाइ करैत रहबै से पढत के ? मुदा, एखनंहु, जिनका जमिन्दारीक खुमारी नंहि टुटलनि अछि, हुनका लेल, 'लौस्ट ग्लोरी' मे जियैक अलावे रास्ते की छनि।एत्ते दिन मे क्यो ड्यौढीमे रहनिहार सरकार सब किछु तेहन नंइ क' सकलखिन जे दस लोक चिन्हैन। हुनको लए 'हमर बबाके हाथी, तैं सिक्कडि देखियौ !' एकर अलावे उपाये की ? तैं आब 'श्रीनगर ड्यौढी' स' बेसी हैपनिंग प्लेस, श्रीनगरक हाट_बज़ार कि बस्ती मे हेतै से ओहि इलाका के विषय मे लिखैवला के सतत ध्यान मे रखबाक चाहियै। लोक स' अपना के जोडै लए ड्यौढी स' त' निकलंहि पडत भाइ !अतिकाल भ' रहल अछि, सामान्यीकरण मे विलंब भेला स' सब किछु गडबडायल अछि; आ सैह रहत। तैं अपना सब के बिसरि क' सबके सुधि लियौ ने, सब मे अहूँ छी ने भाई ?
प्रस्तुतकर्ता साकेतानन्द नवहटिया पर 5:15 am कोई टिप्पणी नहीं:
लेबल: सबमे अहूँ छी ने भाई ?
गुरुवार, 12 नवंबर 2009
लिखैक वेगरता
हमरा लगैये जे जेना नेता सब के भीड,मंच आ माइक के देखिते किछु सबसबाय लगैत छै, तहिना किछु लेखको होइ छनि। कहिया कत' दू_चारि टा रचनाक की चर्चा भेलनि, बस भ' गेला स्थापित । तहिया स' जँ कोनो साहित्यिक मंच नज़रि एलनि, कि कुर्सी हथियेबालय वृतोष्मि भेटता। पटना मे मुन्नक़िद पुस्तक मेला मे नामवर संगे आलोकध न्वा के बैसल देखि लागल जे लेखन आ साहित्यक राजनीति, दुनू दू छोरक चीज छैक, जे एक संगे भैये ने सकैत अछि। मैथिलीमे एखन तक अपन मांटिक़ उदारता, अयाचीवृत्तिक छिकार छैके। एखनो बिना विचारने_सिचारने, जे ई के छापत आ कि तहू स' बढि क' जे एकरा के पढत ? लोक लिखैये, लिखिते जारहल अछि।
हमरा जनैत पढैक वस्तु( कोन आ केहेन ?) भेटतै त' लोक पढबे करतै।
तैं कि आब लोक 'चमेली रानी' लिखय ?
हमरा जनैत पढैक वस्तु( कोन आ केहेन ?) भेटतै त' लोक पढबे करतै।
तैं कि आब लोक 'चमेली रानी' लिखय ?
प्रस्तुतकर्ता साकेतानन्द नवहटिया पर 5:05 am कोई टिप्पणी नहीं:
गुरुवार, 5 नवंबर 2009
भ्रष्टाचार आजुक सदाचार
यदि सत्य पूछी त' लालू बिहारक राजगद्दी पर बैसल त' संयोग स'___मुदाओकर एहन कैकटा निर्णय छैक जकर मारल बहुत दिन तक बिहारी लोक काँई_काँई करैत रहत।ओना ज' गनाब' लागी त' लालू कालक, आ लालूक कैलहा भ्रष्टाचार पर (ललुआके कोनो मुंहलगुआ भने लिखि दौ, नहि त' ओकरा कत' स' अवगति एलै किताब लिखैके ?) कैकटा ने 'बेस्ट्सेलर' लिखल जा सकैत अछि।
ओ भ्रष्ट_आचार के सही आचार बना देलकै। पकडायल त' जेलेके फाइभ स्टार होटल बना क', बाहुबली नेता सबके रास्ता साफ क' देलकै। अपन अनपढे नंइ, गंवार बहु के सोइरी आ भनसाघर स' खींच क' मुख्य मंत्री बना क' लोकतंत्रक विपर्ययके तत' ल' गेलै, जे आब मधू कोडाक' हज़ारों_लाखों करोड टाका भोजन क' जयबाक सनसनीखेज़ खबरि कन्नेको उत्सुकता नहि जगबैत छै। गणित कैल गेलैये जे ओकर प्रतिदिनक आय ढेढ करोड टाका छलै....महलमे रहै छल, देश_विदेश जा जा क' विपन्न आदिवासी_बनवासी सबहक टाका ल' क' छ्हर_महर करैत छल।तैं दू_दू ठाम, दू दू बेर लोक देख लेलकै_ने छोट _पैघ जाति स', ने धनिक_गरीब भेला स', ने पढल कि मूर्ख रहला स' किछु फर्क पडै छै। 'ईज़ी' मनी हाथ लगिते, ने कोनो आचार, ने कोनो विचार, आ ने कोनो संस्कार रहै छै__बस दूनू हाथे जत्ते हंसोथि सकी से हंसोथि ली, चाहे तकर बाद अस्पताल कि जेले मे कियै ने रह' पडै। यैह ललुओ केलक, आ सैह मधू कोडा एंड कंपनियों केलनि। भ्रष्टाचार के ललुआ__ लोकाचार कि सदाचार बना देलकै। सह्जें लोक ई जातिक बुद्धिक डर मानैत अछि ? वोट मंगै लए फेरयैह सब आयत, तखन मोन रहत ने ?
ओ भ्रष्ट_आचार के सही आचार बना देलकै। पकडायल त' जेलेके फाइभ स्टार होटल बना क', बाहुबली नेता सबके रास्ता साफ क' देलकै। अपन अनपढे नंइ, गंवार बहु के सोइरी आ भनसाघर स' खींच क' मुख्य मंत्री बना क' लोकतंत्रक विपर्ययके तत' ल' गेलै, जे आब मधू कोडाक' हज़ारों_लाखों करोड टाका भोजन क' जयबाक सनसनीखेज़ खबरि कन्नेको उत्सुकता नहि जगबैत छै। गणित कैल गेलैये जे ओकर प्रतिदिनक आय ढेढ करोड टाका छलै....महलमे रहै छल, देश_विदेश जा जा क' विपन्न आदिवासी_बनवासी सबहक टाका ल' क' छ्हर_महर करैत छल।तैं दू_दू ठाम, दू दू बेर लोक देख लेलकै_ने छोट _पैघ जाति स', ने धनिक_गरीब भेला स', ने पढल कि मूर्ख रहला स' किछु फर्क पडै छै। 'ईज़ी' मनी हाथ लगिते, ने कोनो आचार, ने कोनो विचार, आ ने कोनो संस्कार रहै छै__बस दूनू हाथे जत्ते हंसोथि सकी से हंसोथि ली, चाहे तकर बाद अस्पताल कि जेले मे कियै ने रह' पडै। यैह ललुओ केलक, आ सैह मधू कोडा एंड कंपनियों केलनि। भ्रष्टाचार के ललुआ__ लोकाचार कि सदाचार बना देलकै। सह्जें लोक ई जातिक बुद्धिक डर मानैत अछि ? वोट मंगै लए फेरयैह सब आयत, तखन मोन रहत ने ?
प्रस्तुतकर्ता साकेतानन्द नवहटिया पर 11:08 pm 1 टिप्पणी:
लेबल: आजुक सदाचार
शुक्रवार, 23 अक्तूबर 2009
धनधन अंग्रेज बहादुर् बहादुर्
लिय' ओत्त' लंडनमे फेर सगूफा छूटल अछि...कहाँ दन कोनो संस्था पढल_लिखल
हज़ारों अंग्रेजबा सब स' पूछल कै त' मात्र तीने प्रतिशत गछल कै जे ओक्ररा ईश्वर के असतित्व मे विश्वास छै, नहि त' 97 प्रतिशत मूडी डोला देलकै। एहन सन क्रम जेना होइत होइ कि नहिं; छै कि नहि छै; एकरा सोचि क' माथा खराब करबाक ककरा पलखति छै ? माने ईश्वरक भेनाइ नहि भेनाइ के अंग्रेज़ सब लए कोनो मानि नहि छै । अंग्रेज़ धन्य; ओकर पछिलग्गू, ओकरो स' धन्य। बच्चा रही त' एक टा बहादुर (नेपाली ) रहै। रमकै त' बडा मीठ सुर मे गावय__'धनधन अंग्रेज़ बहादुर, पानी जहाज चलाये को हावा मे जहाज उडाये को...धनधन अंग्रेज़ बहादुर.....
हज़ारों अंग्रेजबा सब स' पूछल कै त' मात्र तीने प्रतिशत गछल कै जे ओक्ररा ईश्वर के असतित्व मे विश्वास छै, नहि त' 97 प्रतिशत मूडी डोला देलकै। एहन सन क्रम जेना होइत होइ कि नहिं; छै कि नहि छै; एकरा सोचि क' माथा खराब करबाक ककरा पलखति छै ? माने ईश्वरक भेनाइ नहि भेनाइ के अंग्रेज़ सब लए कोनो मानि नहि छै । अंग्रेज़ धन्य; ओकर पछिलग्गू, ओकरो स' धन्य। बच्चा रही त' एक टा बहादुर (नेपाली ) रहै। रमकै त' बडा मीठ सुर मे गावय__'धनधन अंग्रेज़ बहादुर, पानी जहाज चलाये को हावा मे जहाज उडाये को...धनधन अंग्रेज़ बहादुर.....
प्रस्तुतकर्ता साकेतानन्द नवहटिया पर 10:43 pm 1 टिप्पणी:
लेबल: ब्रिटिश टिब्बरी
रविवार, 18 अक्तूबर 2009
मंगनीक चन्दन,,घंस रघुनन्दन् रघुनन्दन्
कोनो नवहटिया के कहबै ने, त' कहै स' पहिने हँस' लागत। नवहट्टा मे सदाय स' गप्पी नहि...एहन गप्प होइत रहलैये जे गप्पी सबहक गप्पक विषय हो...कने सोचियौ ने जे ताडक गाछक क्यो बियाह करेने हैत कत्तौ ?किन्नहु ने ।महराज दरभंगो कुकुरे बिलाइ तक सीमित रहला।मुदा नवहट्टा मे भेलैये । ककरो पाइ हेतै त' ऐ बैबे कि ओइ बैबे ओ गाम मे बँटने फिरतै ? मुदा आइक तारीख मे पचीस_पचास टा नभटिया एहन हैत जे कत' ने कत' स'___कैक करोड कि कैक अरब टाका कमा क आयल ओ नभटिया, कम्मे वयसक एकदमे निम्न मध्यम वर्गक ओ नवयुवक स' पाबि रहल अछि । चाहे जेना कमायल हो, टाका के ओ औकात बता रहल छै ।कहै टा नहि छै ओ नवहटिया युवक एन।आर.आइ.....जकरा पर ढरल, दू _चारि....हज़ार नहि महराज, दू_चारि लाख द' दै छै । छै कोनो गाममे कोनो एहन् धनपति ? एखन दस_बीस_टा नवहटिया ऊठि बैसल अछि। सबहक मोनमे जेना.... ऐसा मौका फिर कहाँ मिलेगाक.. भाव।
भने सब बरदायल अछि। खाली मरं_मोकदमा ,झांई_झंझट नहि करे। नवहट्टामे ओलबा _दोलबा नहि उठाबय, आ अंत मे मन्दिर बनाबय; जल्दी।
भने सब बरदायल अछि। खाली मरं_मोकदमा ,झांई_झंझट नहि करे। नवहट्टामे ओलबा _दोलबा नहि उठाबय, आ अंत मे मन्दिर बनाबय; जल्दी।
प्रस्तुतकर्ता साकेतानन्द नवहटिया पर 10:19 pm कोई टिप्पणी नहीं:
"रेलीजियस ब्लैक्मेल"
बुझले हैत, सब नवहटिया जकाँ हमहूं ओत्तै रही जकरा लोक नवहट्टा कहै छैक! बीस बाइस दिनुका नम्हर स्टे मे कहियो पुरनका उत्सवक रौनक लगैत...पूजाक ओ पुरना खुनकी कत्तौ हवा_वसात मे बुझाइत...कत्तहु किछु नहि । ओकर लसि नहि भेटत जे हमरा सबके कहियो बिना मोलेक भेटैत रहैत छल...पूजा मे पैघक आशीर्वाद,सिनेह आ दुलार, मोनक उछाह_उद्गार, बाल_बोधक प्यार_दुलार !आब, अहि गाममे भक्ति बिकाइ छैक ! पूजा जेना पहिने कोनो ज़मिन्दार की राजाक ज़मानामे एक गोटेक मोने होइ छलै तहिना अइ बेर एकटा एन.आर।आइ अपन जेबी स' पूजा केलक।अहि मे चाहे एकशताब्दी स' चलल आबि रहळ पद्धतिक हनन होइत हो कि कैक दशक स' चलल आबि रहल ओकर सार्वजनिक रूप समाप्त भ' गेल हुए। सर्व प्रथम त' हर नवहटिया ई पुछ' चाहैछनि जे राज बनैली कि राज श्रीनगरक अक्षुण्ण कृति पर कोन अधिकार स' ओ अपन पिताक नाम लिखवा रहला अछि ? विगत दू वर्ष मे अन्दाजन करोडॉ रुपैयाओ खर्च केलनि अछि ? एत्ते ओ कोन पैसा खर्च क' रहला अछि एक नम्बरक ? कि एक नम्बरक पाइ अहिना खर्च कैल जाइ छै? कि नवहट्टा मे मन्दिर बनै स' पहिने नवहटिया सबके अराजकता आ हिंसा सह' पडतैक ? कि मन्दिर बनेबाक यैह रास्ता ओ लक्ष्मी पुत्रके सुझेलनि जे ओहो लोकने चिन्हाइ छनि जे जगत विदित अछि ? सत्ते, अधिक पाइ भेने सोच_विचार_उचित_अनुचित सब किछु बिसरि जाइ छैक। मुदा जँ ओ मन्दिर बनि जाई त' सत्ते अक्षरधामक नकल हेतै ! चौंकियौ नंइ बाबू, नवहट्टा छियै...जे हेतै से_ राज श्रीनगरक छै राज श्रीनगरक छलै जे अवस देखिये देखन जोगू.....से चाहे मारिये कियै ने हुए....ओना लक्ष्मीपुत्रक सौ गुनाह माफ....पहिने मन्दिर त' बनए। हं अहि बीच नवहटिया चालिमे फंसि कं दू_चारि चमचा सबहक दुश्मनीक बदला सधबै मे जँ लक्ष्मीपुत्रक अहिना 'इस्तेमाल' भ' जानि त' कोन आश्चर्य ? ओना मन्दिर बनबै स' पहिने बापक साइनबोर्ड टाँगब कोनो नीक बात भेलै ? हम पुछै छी ? आ छोट_छोट छौंडाके फरमाबरदार बनबअले लाखों रुपैया कि मोटर साइकिल द' देब...ओकरा गुंडैक ट्रेनिंग देब...कोनो नीक बात भेलै...मन्दिर बनायब कीर्ति करब थिकै...कीर्ति यज्ञ स' होइ छैक जाहि स' लोकक मोन स' यज्ञ कर्ता लए आशीर्वाद हार्दिक आशीर्वाद निकलै छै तखन ओ सफल मानल जाइ छैक। जाहि यज्ञ मे झगडा आ मोकदमा भेल ओ त' शूरू होइ स' पहिने असफल यज्ञ अछि । तैं __अष्टादशपुराणेषू व्यासश्य वचनद्वयम/ परोपकाराय पुण्याय पापाय परपीरणम्॥
प्रस्तुतकर्ता साकेतानन्द नवहटिया पर 8:03 am कोई टिप्पणी नहीं:
शनिवार, 19 सितंबर 2009
असली प्रशंसा
जेना कोनो बरियाती गेला स' शारीरिक असुविधा छोडि एक्केटा वस्तु भेटैत छैक आ ओ थीक लोक, अपन लोक एक ठाम, तहिना साहित्यिक गोष्ठीमे गेला संता सैह फैदा होइ छै।काल्हि स्व।हरिमोहनझाजीक जयंती आयोजन मे जा सैह लागल।आब कहां क्यो किछु एहन कहैत अछि जे मूडी घुमा क' देखियै आ कान पाथि क' सुनियै।सब ठाँ अहाँके वैह भेटत जेकरा अहां चर्वित चर्वण कहि क' अंठा दियै' ।काल्हि अहिना एक टा उदयीमान लेखक आ वर्तमान 'परफेसर' एना बोर केलनि...अहि स' नीक त' हरिमोहनबाबू पर विद्यार्थी स लिखैत अछि।की विलक्षण जे हमरो कैक परीक्षामे हरिमोहनबाबूक रचना पर लिख' पडल अछि। की आश्चर्य जे ओ हमरो पढेने छला आ हमर पितृव्य(श्री दिव्यानन्द सिंह) के सेहो।अपन बात कहैत हम सत्ते कहलियै जे एखनो जँ मोन उबियाइत अछि, की करी की नहि करी...की पढी...की नहि पढी...? त' हम हरिमोहनबाबूक कोनो किताब पढ' लगै छी। कोनो लेखकक, हमरा जनैत सब स' पैघ प्रशंसा यैह छियै...ई जँ क्यो हमरा कहैत त' हम फूलि क' कुप्पा भेल रहितौं। आमीन।
प्रस्तुतकर्ता साकेतानन्द नवहटिया पर 1:50 am कोई टिप्पणी नहीं:
बुधवार, 16 सितंबर 2009
लेखक आ लेखनक अनजानल पक्षपक्ष
एक टा निमंत्रण पत्र पर मुंशी प्रेमचन्द तुकाबन्दी(तुकबन्दी) केने रहथि_'सब के लिये निमंत्रण अपना जन मानें/ और पधारें इसको अपना ही घर मानें।' अहिना स्व। किरण जीक पांती भेटल__"किंतु मैथिली का तो मैं ही एक मात्र आधार/ मेरे बल पर ही अब तक है इसमे जीवन का संचार" । यात्री बाबा, माँ मिथिला के अंतिम प्रणाम कैक बेर केने हेता, कैक बेर ओइ धूल_धूसरित,षडयंत्र स' परिपूरित, कैक युगक जडताक मारल मिथिला घूरि क' नहि जाइ, हमरे जेकाँ सोचने हेताहे__मुदा लिखै छथि__"यश_अपयश हो,लाभ_हानि हो,सुख हो अथवा शोक/सभ स' पहिने मोन पडैछ अपने भूमिक लोक।" अपन भूमि...अपन लोक...ककरा ई लोकनि कहथिन ? हमरा त' होइत अछि जे लेखक कवि लोकनिक बारे मे ओहेन बात जनाबी जे ककरो बूझल नहि छैक। मुदा से आब फेर कहियो।
प्रस्तुतकर्ता साकेतानन्द नवहटिया पर 8:31 pm कोई टिप्पणी नहीं:
शनिवार, 12 सितंबर 2009
लिखबाक बेगरता
लिखैक वाध्यता मे कखनंहु नीको चीज़ लिखा जाइ छै ! हमरा अपन आ आनोक कैक टा रचना सब मोन पडि आयल जे अत्यधिक दबाब आ तनावमे लिखायलछलै। पैघ लेखक यथा रेणुजी(फणीश्वरनाथ रेणु) कि राजकमल,यात्री आदि आर्थिक दबाब मे लिखै छला; संपादक किंबा प्रकाशक के तगादा अबै छलनि ,लिखै जाइ छला।
शरद होथि कि अज्ञेय, पैसा बहुत पैघ मोटिभेटिंग फैक्टर छलै। सुकुर छैक जे आइ तक पैसा ई त' डिसाइड केलक जे के लिखत, कहिया लिखत ? मुदा की लिखत ? ई एखनंहु लेखके निर्णय करैत अछि।अइ देशक लोकके भूखल राखि दियौ, असुरक्षित रह' दियौ सब सहि लेत___मुदा मुंह जँ' जाबि देबै, बजैलए जँ' नंहि देलियै, त' विद्रोह क'
देत। लिखैक वाध्यता तखनो होइ छैक जखन बजै पर पाबन्दी हुए।इन्दिराक इमरजेंसी में एकर नीक अनुभव भेल लोक के !
शरद होथि कि अज्ञेय, पैसा बहुत पैघ मोटिभेटिंग फैक्टर छलै। सुकुर छैक जे आइ तक पैसा ई त' डिसाइड केलक जे के लिखत, कहिया लिखत ? मुदा की लिखत ? ई एखनंहु लेखके निर्णय करैत अछि।अइ देशक लोकके भूखल राखि दियौ, असुरक्षित रह' दियौ सब सहि लेत___मुदा मुंह जँ' जाबि देबै, बजैलए जँ' नंहि देलियै, त' विद्रोह क'
देत। लिखैक वाध्यता तखनो होइ छैक जखन बजै पर पाबन्दी हुए।इन्दिराक इमरजेंसी में एकर नीक अनुभव भेल लोक के !
प्रस्तुतकर्ता साकेतानन्द नवहटिया पर 11:21 am कोई टिप्पणी नहीं:
गुरुवार, 10 सितंबर 2009
हम अपना के आलसी नँइ बूझै छी, क्यो आइ तक ई 'रीमार्को 'ने देलक।जखन कि बच्चे स' हमर सब क्रिया_कलाप के लोक देखैत आयल , नीक बेजाय,जे भेलै से कहैत आयल।मुदा पता नँइ आइ काल्हि गाम जायब दुर्ग बूझि पडैत अछि, जखन कि संचार क्रांतिक कारणे कहबे केलंहु जे आवागमन बहुत सुलभ भ' गेल छैक। मुदा शनैः_शनैः रेडिओ मे काज केला स' जे चुस्ती_फुर्ती हमर स्वभाव बनि गेल छल अछि, से वयस आ कोनो डेडलाइन पकडै के बेगरता बिनु बिझायल जा रहल अछि। त' की हमरा कोनो व्यस्तता तकबाक चाही ? हमर चाची जी एक टा फकडा कि लोकोक्ति जे कहियै, कहैत रहथिन जे__"मरैक सोचि क' खेती नँइ करी आ जीवी त' खाई की?" लिखैयो लेल हमरा अहिना अपना के जोर लगब' पडैत अछि। भ' सकैत अछि ई वयसक कारणे हुए; पहिनो त' किछु काज रहै जे करैमे हमरा आसकति लगैत रहै ! नँइ, हमरा अपन समय के सब स' सही उपयोगक उपाय सोच' पडत।
प्रस्तुतकर्ता साकेतानन्द नवहटिया पर 8:45 pm कोई टिप्पणी नहीं:
मंगलवार, 8 सितंबर 2009
काल्हुक चर्चा के आगां बढाबी । संचार क्रांति स' जेना पार्थिव दूरी घटलैये___मोनक दूरी ओतबे बढैत गेलैये। गामक लोक आब सम्हरि क' बजै छै । पहिने हम शहर स' आबी त' गामक लोकक बेबाकी देखि क' अचरजमे पडि जाइ।अपन गोपनीय स' गोपनीय बात के एत्ते सहजता स' ओ लोकनि कहथिन, एना निष्कलुष भ' क' जे हम जे अवाक होइ से फुरबे ने करय जे की बाजी ! मुदा आब हमर गामक लोक पौलिश्ड भ' गेल अछि, बेसी टोनबै त' तेना दिल्ली बला 'तेरे को_मेरे को' छांटत जे टराटक्क लागि जायत। तैं गाम स; आब गामक सब गुन चल गेलैये.... शहरक सब दुर्गुण
पग_पग पर भेटत। सुधा दूध आब बिकाय लागल अछि गाम मे, तथाकथित अंग्रेजी दारूक दोकान गत दस वर्ष स' बेसी स' अछि। कोनो जनी_जाइत पहिने जकाँ नहि निकलि सकैत अछि।भ' सकैत अछि जे गामक भरि बज़ार अहां टहलि आबी आ क्यो ने अहा. के टोक़ॆ।
पग_पग पर भेटत। सुधा दूध आब बिकाय लागल अछि गाम मे, तथाकथित अंग्रेजी दारूक दोकान गत दस वर्ष स' बेसी स' अछि। कोनो जनी_जाइत पहिने जकाँ नहि निकलि सकैत अछि।भ' सकैत अछि जे गामक भरि बज़ार अहां टहलि आबी आ क्यो ने अहा. के टोक़ॆ।
प्रस्तुतकर्ता साकेतानन्द नवहटिया पर 6:26 am कोई टिप्पणी नहीं:
शनिवार, 5 सितंबर 2009
रहना नहि देश बिराना है
सुनू एक गामक कथा । जे हमर बड लग अछि ,मुदा हम ओकरा स' बड दूर छियै ? कियै ? ओकर किरदानी स'।भैयारी, सत्ते, उम्हर जाइक मोन नँइ करैये। आब एखन ओ गाम मे नीतीशजीक विकास योजना कि केंद्र सरकारक नरेगा आदिक चलती नै छै, ओइठाम एकटा एन।आर।आइ। जे चीन ,जापान कत्तौ स' अल्लमगल्लम पाइ कमा क' आयल अछि...आ उपर स' नीचा धरि, सबके चानीक जूता स' मारि क' सकदम क' देने अछि आ अपने दुनू_तीनू भाइ के जे मोन होइ छैक से केने घुरैये। पहिने अपन आस_बास लग बसल लोक के साम_दाम_दंड_भेद स' हंटेलक।एहन लोक के, ताहू मे लालूक राजमे, ब्लौकके खरीदति कते देरी लगितै ?आब ओ गामक सब पुरान मंदिर के तोडि नव मंदिर बना ओकरामे अपन बाप_दादा कि सात पुरुखाक नाम खोधबा लैत अछि। ऑगाम स' हजारों_हजार युवक अकुशल मजदूरक रूप मे रोज 'डिल्ली_पनिजाब' जा रहल अछि, आ बहुत कम मजदूरी पर काज करै लए विवश...हजार नहिं, लाखक लाख लोक अहि क्षेत्रक एहन अछि जकरा ने माथ पर छत नसीब छैक आ ने दुनू सांझ सु_अन्न ! लोक पढत त' विधर्मी कहत...मुदा तैयो क्यो कहे हमरा जे ओ गाम वासी सब के जीवित लोकक माथ पर छत हैब उचित नहि बुझाइत छनि ? हुनकर गाम स' बिहारीभुख्खड सब जानि कि कुशल, पौलीटेकनीक स' प्रमाणपत्र प्राप्त कुशल श्रमिक ? ओ त' अरबो देश जा क' नीक कमा स्कैत अछि ! मुदा ई के ककरा कहतै ? एत' किछु कहला पर हस्तक्षेप बूझल जेतै । तैं ओइ गाममे सबके सब किछु दैबला भगवान _भगवतीके एत्ते पैघ मन्दिर बनाक' बडकी टा घर देल जा रहलनि अछि। जाहि स' ओ कत्तौ आन ठाम नहि नहि जाथि,अही काजमे सब लागल अछि, अही काजमे चीन_जपान स' फिरल ओ एन.आर.आइ, लागल अछि...अही स' सब कमा_खा रहल अछि आ एक टा अनप्रोडक्टिभ काज के अत्यंत महत्वपूर्ण मानि कहिया स' ने ओहीमे लागल अछि। देखियौ कहिया तक ई मन्दिर निर्माण पूरा होइत छैक आ गाम ओइ स' उबरि पबैये।
प्रस्तुतकर्ता साकेतानन्द नवहटिया पर 10:35 pm कोई टिप्पणी नहीं:
मेरा गाँव.,मेरा देश्
ओ दिन बीत गेलै जहिया गाम('गाम माने__गाम नवहट्टा, थाना चर्राइन, परगन्ना कबखंड,
ज़िला_सहरसा पुराना भागलपुर !") जेबाक सोचिये क' उत्साहित भ' जाइ छलंहु। जखन कि गाम जायब अत्यंत कष्ट साध्य आ अर्थ साध्य काज छलै। पटना स' जायब त' साओन_भादव के उमडल नदिया, गंगा पार करू...रेल स' मानसी भेने कोपडिया आ बदला स्टेशनक बीच सात_आठ किलोमीटरक रोमैंटिक 'वाक'....फेर रेल...फेर सहरसा मे रेल बदलू...तकर बादक दस किलोमीटर...माने पंचगछिया स्टेशन स' नवहट्टाक पुनः (रोमैंटिक) पद_यात्रा ? रोमैंटिक त'
कत्तहु स' नंहि...स्थानाभावक कारणॆ ताहि दिन रोडे बाथरूमो छलैक किछु लोकक ! ओइ हेंकके मीलों तक झेलब...नीक कत्तौ लगै ? मुदा, जाइ _अबैमे तीन दिनुका ई कष्ट, असुविधा लोक, लोक स' भेंट क' क' भुलि जाइत रहै... हमहीं जाबे एत' पटने मे पढैत रही,परिवार नहि भेल रहै, सब तातील मे गाम जाइते टा रही...आब एत' पटना जंक्शन स' सात बजे भोर जँ इंटरसिटी स' लोक चलै त' एक बजे ओ सहरसा मे रहत आ तीन बजे साकेत में।गोया
कि चुनानचे ओकरा मोसकिलस' दस घंटा, हमरा सन सीनियर सिटिजन के मोस्किल स' सौ टा टाका खर्च हेतै...जे हमर वित्तक लोक अनायासे क' सकैत अछि...तैओ...गाम दिस हमर पैर कियैक ने उठैये। संभवतः स्नेहक जाहि सरोवर मे हम गाम जाइते जेनां बोहिया लगैत रही...से आब कत्त' पाबी...दैया कहाँ गये वो लोग....? तैं गाम जाइत नँइ नीक लगैत अछि। मुदा कहल गेलैये जे कनबाक मोन त' आंखिमे गडल काठी...साफ_साफ कहियौने जे एतुक्का ए.सी. इंटरनेट,डाक्टरी सुविधा गाम दिस डेग उठबै स' रोर्कैत अछि।गाँव आ शहरक खाधि पटलैये ? सुविधा के दृष्टियें बिहारक ज़िला मुख्यालयमे आ पटनामे बहुत अंतर छैक एखनंहु।
ज़िला_सहरसा पुराना भागलपुर !") जेबाक सोचिये क' उत्साहित भ' जाइ छलंहु। जखन कि गाम जायब अत्यंत कष्ट साध्य आ अर्थ साध्य काज छलै। पटना स' जायब त' साओन_भादव के उमडल नदिया, गंगा पार करू...रेल स' मानसी भेने कोपडिया आ बदला स्टेशनक बीच सात_आठ किलोमीटरक रोमैंटिक 'वाक'....फेर रेल...फेर सहरसा मे रेल बदलू...तकर बादक दस किलोमीटर...माने पंचगछिया स्टेशन स' नवहट्टाक पुनः (रोमैंटिक) पद_यात्रा ? रोमैंटिक त'
कत्तहु स' नंहि...स्थानाभावक कारणॆ ताहि दिन रोडे बाथरूमो छलैक किछु लोकक ! ओइ हेंकके मीलों तक झेलब...नीक कत्तौ लगै ? मुदा, जाइ _अबैमे तीन दिनुका ई कष्ट, असुविधा लोक, लोक स' भेंट क' क' भुलि जाइत रहै... हमहीं जाबे एत' पटने मे पढैत रही,परिवार नहि भेल रहै, सब तातील मे गाम जाइते टा रही...आब एत' पटना जंक्शन स' सात बजे भोर जँ इंटरसिटी स' लोक चलै त' एक बजे ओ सहरसा मे रहत आ तीन बजे साकेत में।गोया
कि चुनानचे ओकरा मोसकिलस' दस घंटा, हमरा सन सीनियर सिटिजन के मोस्किल स' सौ टा टाका खर्च हेतै...जे हमर वित्तक लोक अनायासे क' सकैत अछि...तैओ...गाम दिस हमर पैर कियैक ने उठैये। संभवतः स्नेहक जाहि सरोवर मे हम गाम जाइते जेनां बोहिया लगैत रही...से आब कत्त' पाबी...दैया कहाँ गये वो लोग....? तैं गाम जाइत नँइ नीक लगैत अछि। मुदा कहल गेलैये जे कनबाक मोन त' आंखिमे गडल काठी...साफ_साफ कहियौने जे एतुक्का ए.सी. इंटरनेट,डाक्टरी सुविधा गाम दिस डेग उठबै स' रोर्कैत अछि।गाँव आ शहरक खाधि पटलैये ? सुविधा के दृष्टियें बिहारक ज़िला मुख्यालयमे आ पटनामे बहुत अंतर छैक एखनंहु।
प्रस्तुतकर्ता साकेतानन्द नवहटिया पर 5:54 am कोई टिप्पणी नहीं:
गुरुवार, 3 सितंबर 2009
हालाते हाजिरा
दू टा पोस्टिंग बी.एस.एन.एल. के भेंट चढि गेल.....रहै छै_रहै छै नेटक कनेक्शने गायब भ' जाइ छै। सब मना करैत रहय ।सभक रायक विरुध्ध हम बी.एस.एन.एल. कनेक्शन लेलंहु, आब भोगै छी।कैकटा पोस्टिंग मेटा गेल। शाश्वती कोसी क्षेत्र स' घुरली है आ बिहारक, एत्ते तक जे कोसी क्षेत्रक सेहो विकास देखार रूपे भ' रहल छैक एहन हुनका लगलनि।विकासक बयार हमरा एत्त' पटनोमे लागल अछि। भ' त' रहल छै विकास , मुदा भैये रहल छै ! कहिया स' भ' रहल छै आ कहिया तक हेतै...से के कहत। एखन तीन साल भेलनि अछि आ पटनोक सडक निर्माण ने पूरा भेलनि अछि। कहिया तक सडक बनि सकतनि; सेहो कहैबला क्यो ने अछि। स्वर्गीय जयप्रकाशनारायणक सब चेला 'लुम्पेन' , सब चेला फेंकैबला, अपने भ्रष्ट नहियों हुए, भ्रष्टाचारी सब स' घेडायल रहबे करत, जत्ते काज नहि करत ओकर दोबड हांकत। तैं शाश्वती के बेसी उत्फुल्ल नहि हेबाक चाहियनि। जे काज भ' रहल छैक से बिना पैसा खेने भ' रहल छैक, एकर पता एखन थोडे लगतै ? ओ त' नितीश जी के गेलाक बादे टेर लगतै । दोसर विकराल प्रश्न ई छै जे बिहारमे चलि रहल विकास कार्यक गुणवत्ता केहन छै ? इहो समये कहत, नँइ ?
प्रस्तुतकर्ता साकेतानन्द नवहटिया पर 3:25 am कोई टिप्पणी नहीं:
लेबल: मंगनीक चन्दन, हालाते हाजिरा
बुधवार, 2 सितंबर 2009
ककर सक्क ?
एकरा कृपा छोडि आर किछु नहि कहल जेतै जे चातुर्मास्या बीत गेलै आ उत्तर बिहार बचल छै ? एक्के बेरिया चमत्कार हौ गुरूजी! ऐसनो होइ छै कभी_कभी!
आब हमरा गामक सुरता धेलक अछि। दशमीमे त' गाम मे नहि रहब... नहि सोचलंहु अछि जे कत' रहब। मुदा हम अपन नव हौबी, ऐ ब्लौग स', भ' सकैत अछि जे बहुत दिन तक दूर भ' जाइ। की कहू, अपन हारल आ बहुअक मारल लोक बजैत अछि? देश भक्तिक उदात्त भावना वश, हम छौ मास रुकलंहु, आ जखन बी.एस.एन.एल. अपन इंटरनेट वायरलेस सेवा शुरू केलकै त' पांच हज़ार खर्च क' ओकरे डाटा कार्ड लेलं। से की कहू,जाबे तक खोजा इमली मे सडकक कात मे रही त' इंटरनेट काज करैत रहल...आब कौखन क' क जाइत अछि। देश भक्तिक नीक फल भेटल।जखन की रिलायेंसक कनेक्शन सबतरि छै। गाम माने नौहट्टा जायब सजाय सन लगैत अछि। जत' धर्म,परोपकार,व्यवसाय, समाज सेवा आ सामाजिक शोषण एके संगे होइत हुए, जत' धर्म क' अपना के अमर बनेबाक वामनी_वृत्ति सब पर हाबी हुए...जत' लोकके अपन कोनो सोच नै हुए, मात्र लक्ष्मीपति भेल ताके; पात्र_कुपात्र के तकैये...पाइ डकैतिये स' कियैक ने अर्जल हुए...हमर ग्रामीण ओकर अंध अनुसरणकर्ता रहल अछि सदाय; तैं हमरा नौहट्टा जा क' दिन_राति लाउड स्पीकर सुनैत रहबाक कोनो इच्छा नहि अछि...अवश्ये, हमर पिता, बहुत गलत जगह के अपन घर मानि लेलनि। आब अ ताबेइमे ककर सक्क ?
आब हमरा गामक सुरता धेलक अछि। दशमीमे त' गाम मे नहि रहब... नहि सोचलंहु अछि जे कत' रहब। मुदा हम अपन नव हौबी, ऐ ब्लौग स', भ' सकैत अछि जे बहुत दिन तक दूर भ' जाइ। की कहू, अपन हारल आ बहुअक मारल लोक बजैत अछि? देश भक्तिक उदात्त भावना वश, हम छौ मास रुकलंहु, आ जखन बी.एस.एन.एल. अपन इंटरनेट वायरलेस सेवा शुरू केलकै त' पांच हज़ार खर्च क' ओकरे डाटा कार्ड लेलं। से की कहू,जाबे तक खोजा इमली मे सडकक कात मे रही त' इंटरनेट काज करैत रहल...आब कौखन क' क जाइत अछि। देश भक्तिक नीक फल भेटल।जखन की रिलायेंसक कनेक्शन सबतरि छै। गाम माने नौहट्टा जायब सजाय सन लगैत अछि। जत' धर्म,परोपकार,व्यवसाय, समाज सेवा आ सामाजिक शोषण एके संगे होइत हुए, जत' धर्म क' अपना के अमर बनेबाक वामनी_वृत्ति सब पर हाबी हुए...जत' लोकके अपन कोनो सोच नै हुए, मात्र लक्ष्मीपति भेल ताके; पात्र_कुपात्र के तकैये...पाइ डकैतिये स' कियैक ने अर्जल हुए...हमर ग्रामीण ओकर अंध अनुसरणकर्ता रहल अछि सदाय; तैं हमरा नौहट्टा जा क' दिन_राति लाउड स्पीकर सुनैत रहबाक कोनो इच्छा नहि अछि...अवश्ये, हमर पिता, बहुत गलत जगह के अपन घर मानि लेलनि। आब अ ताबेइमे ककर सक्क ?
प्रस्तुतकर्ता साकेतानन्द नवहटिया पर 3:33 am कोई टिप्पणी नहीं:
लेबल: ककर सक्क ?, मंगनीक चन्दन
मंगलवार, 1 सितंबर 2009
हालाते हाजिरा
जाहि वयसमे हम छी, ताहिमे कहां दन पहिलुका कोनो हिस्सक नँइ छूटै छै आ ने कम्प्यूटर आदि सन कोनो नव तकनीक सीखल होइ छै...ई दुनू बूढ लोकनिक कामचोरी छोडिआर किछु नँइ छियै। मोटा_मोटी चालीस वर्ष तक पान खेलाके बाद पछिला साल तमकि क' छोडि देलियै खायब। ठीके कहै छी, हमरा ने कोनो'विथड्राल सिंड्रौम' भेल आ ने हम दुखीते पडलंहु। मनुखक शरीर बहुत किछु सहै जोगर बनल छै...नीक_बेजाय,सर्द_गर्म मोन के अधिक तन के कम लगै छै। कम्प्यूटरो पर काज केनाइ कोनो युवा वर्गक बपौती नहि छियनि।
मुहल्ला डौट कौम मे शाश्वतीक आलेख ज' अपन मुख्य मंत्रीजी पढितथि...त' फूलि क' नगाडा भ' गेल रहितथि !
वर्षा भ' रहल छै...भ' रहल छै, आ सब साल जेकाँ अहू साल हमर मोन संभावित बाढि (कि प्रलय?) के सोचि भालरि भ' उठल अछि। की कोसी माइक नाटक अहू बेर हेतै...की अइ बेर बकसि देलनि हमरा सब के ? के कहे? ओकर चपेटमे त' जितिया धरि पडि सकैत छी...जे से । एखन त' एत' ओत' सबतरि सब सकुशल छैक, यैह कोन कम ?
प्रस्तुतकर्ता साकेतानन्द नवहटिया पर 5:33 am कोई टिप्पणी नहीं:
लेबल: मंगनीक चन्दन, हालाते हाजिरा
सोमवार, 31 अगस्त 2009
अनुत्तरित कैक टा प्रश्न
काल्हि सुभाषक कथा संग्रहक गप करै छलंहु । किताबहमारा भेट गेल अछि, मुदा जिनका(भाइ राजमोहनजीके) समर्पित चानि हुनका नहि पहुंचल र हनि। हम सुभाषक समर्पॅण भाइ साहेब के पढि क' सुनलियनि। 'घरदेखिया'क मुख पृष्ठ बनेबाक चर्चा छै, मोन पाडि प्रसन्न भेला भाइ साहेब।
हाले मे शाश्वती कोसी क्षेत्र नौहट्टा स' फिरली है । आब नितीश कुमारक काज देखार भ' रहल छनि । मुदा, शहरक काज हुए कि गामक, काजक ने गति अछि आ ने ओकर गुणवत्ते। ओना शाश्वतीक रिपोर्टिंग नीक लागल। ओहू स' नीक हुनकर खींचल कोसी क्षेत्रक फोटो लागल । पता नँइ कोसीक मारल, झमारल लोकक कोन गति हेतै...के सुधि लेतै ? की हमरा लोकनि सब साल अहिना अनिश्चिततामे, तोपक मुहाना पर भरि बरसात बैसल रहबै ? के कहत?
आ कि यैह, जे एत्ते_एत्ते लाखों_करोडों के खर्चमे क्यो माल नहि बनौने हेतै ! ई सब त' नेताक हंटलाक बाद ने पता चलै छै ? एखन ई के कहत ?
हाले मे शाश्वती कोसी क्षेत्र नौहट्टा स' फिरली है । आब नितीश कुमारक काज देखार भ' रहल छनि । मुदा, शहरक काज हुए कि गामक, काजक ने गति अछि आ ने ओकर गुणवत्ते। ओना शाश्वतीक रिपोर्टिंग नीक लागल। ओहू स' नीक हुनकर खींचल कोसी क्षेत्रक फोटो लागल । पता नँइ कोसीक मारल, झमारल लोकक कोन गति हेतै...के सुधि लेतै ? की हमरा लोकनि सब साल अहिना अनिश्चिततामे, तोपक मुहाना पर भरि बरसात बैसल रहबै ? के कहत?
आ कि यैह, जे एत्ते_एत्ते लाखों_करोडों के खर्चमे क्यो माल नहि बनौने हेतै ! ई सब त' नेताक हंटलाक बाद ने पता चलै छै ? एखन ई के कहत ?
प्रस्तुतकर्ता साकेतानन्द नवहटिया पर 7:41 am कोई टिप्पणी नहीं:
रविवार, 30 अगस्त 2009
काल्हि सुभाषक लघुकथा संग्रह 'बनैत_बिगडैत'के चर्र्चा भेल रहै। भाइ साहेब( राजमोहनझा) स' पट्ना मे भेल'सगर राति दीप जरय' आ राज़कमल पुण्य़ तिथि पर भेल आयोजनक गप भेलै । कोना मरलाक बाद कोनो लेखक के जेना मोन होइ छै लोक मनोनुकूल आ समयानुकूल ढारि क' लोक पेश क' दैत छैक । नँइ त' राजकमल आमार्क्स् वाद...? राज्नीति हुनकर प्रिय विषय नँइ छलनि। ज्नता हुनकर विचारे भीड होइत छैक, जकर ने कोनो विचार होइ छै आने कोनो व्यक्तित्वे।
प्रस्तुतकर्ता साकेतानन्द नवहटिया पर 4:03 am 1 टिप्पणी:
लेबल: मंगनीक चन्दन, विचार धारा आ लेखक्
शुक्रवार, 28 अगस्त 2009
स्वागतम्, सु स्वागतम्
अपनेक स्वागत करैत हमरा अपार हर्ष भ' रहल अछि, आ एक तरह स' हम अपने सब पाठक_पाठिका के अपन वर्तमानमे ताक_झांक करबाक हकार द' रहल छी। आउ, अहि ब्लौगक माध्यम स' किछु अप्पन आकिछु आनक गप्प कैल जाय। जनिते छी जे मैथिल आ बूढ गप्प करै लए छछनल रहैत अछि, हम दुनू छी। मुदा ध्यान देबै, 'वादे_वादे जायते तत्व बोधः' सेहो कहल गेलैये। कहल गेलैक अछि जे __जँ केलेके पात पात मे पात,त्यों संतन के बात बात मे बात।'से गप हरदम गपे नँइ होइ छै । गप्पे गप मे अत्यंत सार्थक निष्कर्ष सेहो निकलै छैक आ भयावह स' भयावह घटनाक सूत्रपात सेहो होइत छैक। हमर इच्छा अछि जे अही बहाने हम अपन इष्ट_मित्र कि पठक लोकनि के अपन बात कहि सकियनि आ जँ संभव हुए त हुनकर प्रतिक्रियो जानि सकी। ई बात कथा लिखि क' नहि भ' सकैत अछि। किछु जँ नव लिखब कि करब; तकर सूचना त' देबे करबजे आनो जँ कोनो महत्वपूर्ण काज जँ कत्तौ हेतै त' अवश्ये से हमर चर्चाक विषय हेबे करत। साहित्य आ कला जगतक हलचल किंबा राजनीतिक बिपटइ जँ कत्तौ हेतै त' हमरा कोना क'ल पडत ? ओकर चटकार ल' क' चर्चा करब आ अपनंहु स' ओइ मादे अहांक विचार जनैक प्रयास करब। श्री गजेन्द्र ठाक़ुर ज़ॆ विदेह ई मैगज़िन बहार करै छथि से हमर प्रिय मित्र आ अनुजवत लेखक भाइ सुभाषचन्द्र यादवक लघुकथा संग्रह 'बनैत बिगडैत' प्रकाशित करबा बडका काज केलनि अछि।
प्रस्तुतकर्ता साकेतानन्द नवहटिया पर 8:57 pm कोई टिप्पणी नहीं:
लेबल: मंगनीक चन्दन, स्वागतम/ सुस्वागतम्
सदस्यता लें संदेश (Atom)


c: text/html

text:
दरभंगा । एहि साल बरसात स पहिने दरभंगा कए अंतरराष्ट्रीय बस पडाव भेट जाएत। दरभंगा मे एखन धरि बस पडाव किरायाक जमीन पर चलि रहल अछि, मुदा आब जिला प्रशासन एकरा लेल एनएच 57 पर करीब 3.48 करोड क लागत स नवका बस पडाव क निर्माण शुरू क देलक अछि। दरभंगा बस पडाव पटनाक मीठापुर बस पडाव क बाद राज्य क दोसर अंतरराष्ट्रीय बस पडाव होएत। एकर निर्माण सेहो अंतरराष्ट्रीय स्तर क कैल जा रहल अछि। ज्ञात हुए जे एहि बस पडाव क निर्माण दू साल पूर्व शुरू भेल छल, मुदा दरभंगा एयरबेस स सटल रहबाक कारण वायुसेना एहि पर आपत्ति दर्ज क देने छल। वायुसेना क अधिकारी एहि संबंध में रक्षा मंत्रालय आ राज्य सरकार कए पत्र लिखि कहने छलाह जे बस पडाव भेला स एहि इलाका में गंदगी बढत आ चिडिया क आवागमन स वायुसेवा प्रभावित होएत। वायुसेना क आपत्ति क बाद एकर निर्माण रोकि देल गेल, मुदा बीचक रास्ता निकालबा लेल जिला प्रशासन लगातार वायुसेना स संपर्क में रहल। अत: वायुसेना एकरा लेल मंजूरी द देलक। जिलसधिकारी रवि कुमार एहि मंजूरी क बाद एहि परियोजना क कार्य एजेंसी ग्रामीण कार्य प्रमंडल कए एकर निर्माण मे तेजी अनबाक निर्देश देलथि अछि आ कहला अछि जे एहि बरसात स पहिने एकर निर्माण पूरा क लेल जाए। डीएम क निर्देशक बाद जमीन क समतलीकरण लेल मशीन दिन राति काज क रहल अछि, मुदा जानकारक कहब अछि जे बरसात तक दरभंगा में अंतरराष्ट्रीय स्तर क बस पडाव बनि सकत तेकर संभावना कम, एहन मे अगर जिला प्रशासन अर्धनिर्मित बस पडाव कए चालू करेबाक प्रयास करत त पूरा परियोजना ओहिने भ जाएत जेना पहिने होइत रहल अछि। ताहि लेल जरूरी अछि जे नवका बस पडाव कए तखने चालू करबा पर विचार कैल जाए जखन बस पडाव पूर्ण रूप स तैयार भ जाए।
ज्ञात हुए जे आजादी स पूर्व दरभंगा मे बस परिचालन भ रहल अछि। दरभंगा क पहिल बस पडाव रेलवे स्टेशन स सटल एकटा मैदान में बनल छल, जे आइ सेहो बीरान पडल अछि। 1980 में बस क संख्या आ यातायात कए बढैत भार देखि बस पडाव कए आयल चौराहा लग ल जैल गेल। मुदा महज 10 साल बाद बस स्टेंड कए केदराबाद स्थित ”राज अस्तबल” मे स्थानांतरित करि देल गेल। पिछला दू साल पहिने मिथिला विश्वविद्याय प्रशासन नगर निगम स एहि जमीन कए खाली करबा लेल कहने छल। एकर बाद जिला प्रशासन बस पडाव लेल एनएच 57 पर जमीन तकबा लेल प्रयास शुरू केलक। जेना-तेना आजादीक एतबा दिन बाद दरभंगा कए बस पडाव लेल अपन जमीन भेटल आ उम्मीद अछि जे एहि साल अंतरराष्ट्रीय स्तर क बस पडाव सेहो दरभंगा कए भेट जाएत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर

robotstxt: allowed

filter: keep


text: नयी दिल्ली । हिन्दी आ मैथिली क प्रसिद्ध साहित्यकार गंगेश गुंजन कए उत्तर प्रदेश हिन्दी संस्थान दिस स सौहार्द सम्मान लेल चुनल गेल अछि । उत्तर प्रदेश हिन्दी संस्थान क एक पत्रक मोताबिक गंगेश गुंजन कए साल 2016 क लेल सौहार्द सम्मान (मैथिली) प्रदान करबाक निर्णय कैल गेल अछि । पुरस्कार क तौर पर हुनका दू लाख टकाक क नगद राशि आओर प्रशस्ति पत्र प्रदान कैल जाएत । आकाशवाणी से सेवानिवृत्त 74 वर्षीय गंगेश गुंजन एक दर्जन से बेसी साहित्यिक कृती क रचना कए चुकल छथि । मैथिली भाषा मे हुनक कहानी संग्रह उचित वक्ता क लेल हुनका सन् 1994 मे साहित्य अकादमी पुरस्कार से सम्मानित कैल गेल छल । एहिक अलावा बिहार सरकार क प्रतिष्ठित विद्यापति पुरस्कार से सेहो हुनका सम्मानित कैल जा चुकल अछि । मैथिली मे हुनकर अन्हार इजोत (कथा-संग्रह), पहिल लोक (उपन्यास), हम एकटा मिथ्या परिचय, (दीर्घ कविता), लोक सुनू (कविता संग्रह), बुधिबधिया, आइ भोट (नाटक) नामक रचना प्रकाशित भए चुकल छथि । ओतहि हिन्दी में शब्द तैयार है (कविता संग्रह) प्रकाशित भेल अछि ।


text:
माखला-उत्तरपाड़ा मैथिल एकता मंच (मैथिल समाज) द्वारा मधुप जयन्ती ओ कोजगरा मिलन समारोह सफलतापूर्वक सम्पन्न भेल. बीतल रविदिन 9 अक्टूबर कें स्थानीय मैथिल प्रवासी लोकनिक नीक उपस्थिति मे मिलन समारोह केर आयोजन भेल. कवि चूड़ामणि काशीकान्त मिश्र मधुप केर जयन्ती ओ मिथिलाक विशिष्ट सांस्कृतिक परम्परा कोजगरा मिलन समारोह सामाजिक सौहार्द आ मिथिला संस्कृति प्रति चेतनाक प्रसार हेतु मनाओल गेल. प्रवास मे रहैत अपन पहिचान कें अक्षुण्ण रखैत आगामी पीढ़ी धरि सांस्कृतिक चेतना कें प्रसारित करब आवश्यक होइ छै. एहि काज मे संस्था आ कियाकलाप केर महत्वपूर्ण भूमिका महत्वपूर्ण मानल जाइत रहल अछि.
एहि अवसर पर संस्थाक सभापति श्री जीव लाल झा, मुख्य अतिथि श्री लक्ष्मण झा सागर, सम्मानित अतिथि श्री इन्द्रजीत घोष (पार्षद), श्रीमती मानसी सिंह (पार्षद), श्री कामख्या सिंह (पार्षद), डाॅ. शंकर नाथ झा, श्री विनय भूषण ठाकुर, श्री शम्भू नाथ झा, श्री विजय इस्सर सहित अनेक गणमान्य जन अपन वक्तव्य रखलनि. कार्यक्रम केर संचालन रंगकर्मी ओ कवि श्री रंजीत झा केलनि. एहि अवसर पर कविता पाठ व सांस्कृतिक कार्यक्रम प्रस्तुत कएल गेल ओतहि मिथिला समाजक वरिष्ठ नागरिक लोकनि कें सम्मान तथा छात्र लोकनि कें प्रोत्साहन सम्मान सेहो प्रदान कएल गेल.
संस्थाक पदाधिकारी सर्वश्री कृष्ण बल्लभ झा (उपसभापति), गुलाब चौधरी (अध्यक्ष), निरंजन झा (उपाध्यक्ष), राजीव झा (सचिव), संजय नारायण चौधरी (सह-सचिव), अनिल झा (प्रवक्ता), धर्मेन्द्र झा (उप-प्रवक्ता), दीपक चौधरी (संयोजक), विजय झा (कोर कमिटी सदस्य), परशुराम मंडल (लेखा पदाधिकारी), रामचंद्र चौधरी (संरक्षक), भोगेन्द्र झा (संरक्षक), नित्यानंद झा (प्रधान लेखाकार), राजीव कुमार झा (सह संयोजक) आ कार्यकारिणी सदस्य सर्वश्री नवीन पाठक, बिपिन झा, रमण मिश्र, प्रमोद मिश्र, आलोक झा, अशोक झा, अर्जुन चौधरी, संजीत झा, हेमंत झा, मिथिलेश झा, मनोज ठाकुर, हरिश्चन्द्र झा आदि लोकनि अपन जिम्मेदारी उत्सुकता पूर्वक निर्वाह कएलनि.
स्थानीय मैथिल समाज उत्साहक संग कार्यक्रम मे अपन सहभागिता देलनि. मैथिल एकता मंच कार्यक्रमक सफलता हेतु समाजक संग अतिथिजन कें धन्यवाद आ आभार व्यक्त कएलक अछि.
स्रोत : विज्ञप्ति
Tags: हालचाल


text: पटना । राज्य क एकटा विद्युत परियोजना क लेल निवेशक तैयार अछि, मुदा ओकर कार्यान्वयन मे वन एवं पर्यावरण विभाग क कानून बाधक बनि गेल अछि। ऊर्जा विभाग वन विभाग स कैमूर मे प्रस्तावित 2590 मेगावाट क्षमता क पम्प स्टोरेज परियोजना क स्थल कए दर्शेबाक लेल स्फटिक चिह्न लगेबाक अनुमति मंगने छल, मुदा विभाग एहि पर चुप्पी साधि लेलक अछि। बिहार मे निवेश लेल एकटा त कोनो निवेशक सामने नहि अबैत अछि, एहन मे जखन विदेशी निवेशक एकरा लेल तैयार अछि त वन विभाग क अधिकारी ऊर्जा विभाग क अनुरोध कए अनसुना करि देने छथि। जापान पावर बिजली परियोजना क लेल राशि निवेश क प्रति काफी उत्साहित अछि। निवेशक क भ्रम कए समाप्त करबा लेल सरकार पट्टी लगाकए स्थल क सीमा निर्धारित करबाक निर्णय लेलक अछि। एकरा लेल वन विभाग कए राशि सेहो उपलब्ध करा देल गेल अछि, मुदा वन विभाग मामला कए ठंडा बस्ता मे डालि देलक अछि। जखन कि परियोजना स्थापित करबा लेल जापान बैंक आ जापान पावर क अफसर अगिल माह बिहारक दौरा पर आबि रहल छथि। दुर्भाग्य अछि जे कैमूर मे प्रस्तावित पम्प स्टोरेज स्कीम क लेल राशि क कोनो संकट नहि अछि। एकर स्थल कए प्रकृति क वरदान क रूप मे मानल जा रहल अछि। ऊर्जा विभाग क अनुसार जापान क टीम जखन स्थलीय दौरा केने छल त ओकर टिप्पणी छल जे एहन लगैत अछि जे प्रकृति परियोजना क लेल तालाब सहित सबटा आवश्यक संरचना स्वयं निर्माण केने अछि। एहन स्थिति मे किछु स्थल पर बेसी काज क आवश्यकता नहि अछि। जापानक कंपनी एहि लेल बिहार राज्य जल विद्युत निगम क प्रबंध निदेशक क स्तर स अनवरत पत्राचार सेहो क रहल अछि। एहि परियोजनाक तहत कैमूर स्थित हथियादह-दुर्गावती पम्प स्टोरेज स्कीम स 1600, तेलहरकुण्ड स 400 आ पंचगोटिया स 225 मेगावाट पनबिजली क उत्पादन प्रस्तावित अछि। एहि स्थल पर सिनाफदर मे प्रस्तावित 345 मेगावाट क्षमता क परियोजना स्थापित करबा लेल ऊर्जा मंत्रालय राष्ट्रीय जल विद्युत निगम(एनएचपीसी) कए निर्देश देने छल, मुदा राशि कए ल कए पेंच फंसि गेल अछि। एनएचपीसी अपन स्तर स राशि निवेश करबा लेल तैयार नहि अछि। एहन स्थिति मे सबटा परियोजना क भविष्य बाहरी निवेशक पर निर्भर अछि। संयोगवश एहि परियोजना क लेल निवेशक तैयार अछि। देखल जाए जे वन विभाग अपन कार्यशौली स एहि परियोजना कए केतबा क्षति पहुंचबैत अछि।


text: नई दिल्ली। एम्स मे भर्ती ओ बच्चा क मौत भ गेल जेकर दिल शरीर स बाहर निकलल छल। डॉक्टर दस दिन पहिने ओकर ऑपरेशन करि कए ओकरा नव जीवन देबाक कोशिश केने छलाह, मुदा जिनगी मौत स हारी गेल। हालांकि डॉक्टर पहिने इ आशंका जतौने छलाह जे एहि तरहक मामला मे बच्चाक जीवित बचबाक संभावना बहुते कम होइत अछि। पूर्व मे एहि तरह क बच्चा कए बचेबाक जतेक प्रयास भेल छल, ओ निष्फल साबित भेल अछि। एम्स क चिकित्सक 28 अगस्त कए भर्ती कराउल गेल एहि बच्चा कए बचेबा लेल सबटा प्रयास कैलथि। छब्बीस अगस्त कए पैदा भेल एहि नवजात शिशु कए ओकर बिहार निवासी अभिभावक तौलिया लपेट कए अस्पताल अनने छलाह। ओकर हृदय छाती स बाहर निकलल छल। इ एकटा जन्मजात विसंगति होइत अछि, जेकरा एक्टोपिया कार्डिस कहल जाइत छैक। प्रति दस लाख बच्चा मे एहन पांच टा मामला होइत छैक। एहन मामला मे मृत्यु दर काफी ऊंच होइत छैक। एम्स क बाल चिकित्सा सर्जरी विभाग पहिने सेहो एहन चारिटा सर्जरी करि चुकल अछि, जाहि मे मात्र एकटा जीवित अछि। ज्ञात हुए जे मुजफ्फरपुर निवासी एहि बच्चा कए सुलभ इंटरनेशनल गोद लेने छल।


text:
कोसी के एहि गाम सभमे चिकित्सक केर कमी लोग सभके खासा परेशान करैत अछि। औरही, बनैनियां, बलथरबा, कटैया, भुलिया, ढोली, झखराही, सियानी, कबियाही, कड़हरी, बाजदारी, लौकहा-पलार, कोढ़ली पलार, उग्रीपट्टी आदि गामक इए स्थिति अछि। ऐता सुरक्षित प्रसव केर बात करब बैमानी कहल जायत।
तटबंध के बीच बसल एहि सभ गाममे नहिये तेँ कुनु अस्पताल अछि आर नहिये कुनु चिकित्सक एहिठाम आबैत अछि। पोलियो ड्रॉप पियेबाक अलावा एहि इलाका के बच्चा सभके डीपीटी, खसरा आदि के टीका सेहो नहि पड़ैत अछि। इलाका मे एखनहुँ आधा से बेसी लोग अंधविश्वास मे फसल अछि। कुनु बच्चा केर बीमार होबा पर, सर्पदंश केर घटना या फेर कुनु आन रोग सभसे ग्रसित होयबा पर लोग पहिने ओझा-गुनी लग जायत छैथ।
राहत नहि भेटला पर ग्रामीण चिकित्सक सभक सहारा लैत छैथ। एकर बादो यदि बीमारी ठीक नहि होयत अछि तेँ मरीज क' कंहा या खाट पर लादिके अस्पताल पहुचाओल जायत अछि। इलाका के मो. कलीम व राम प्रसाद मंडल कहला कि सामान्य दिन मे लोग कुनु तरह अस्पताल तक पहुंच जायत अछि मुदा बारिश केर मौसम मे परेशानी बहुत बैढ़ जायत अछि।
पहिने मरीज के कंहा पर लादिके घाट पर लाओल जायत अछि आर बाद मे नाह केर इंतजाम कायल जायत अछि। ऐहिक कुनु गारंटी नहि कि नाह भेटबे करत। अगर समय पर नाह नहि भेटल तेँ ऐना मे मरीजक हालात आर बिगैर जायत अछि। फेर बस ऊपरवाला केर सहारा होयत अछि।
ग्रामीण सभक कहब अछि कि इलाका के भौगोलिक स्थिति सेहो एहेन अछि कि चुनाव के दिनक बाद कुनु राजनेता एम्हर झांकब सेहो मुनासिब नहि बुझैत अछि। सुपौल के सिविल सर्जन डॉ. रामेश्र्वर साफी एहि संबंध मे पुछल गेला पर कहला कि एहि इलाका मे अस्पतालक लेल एखन धरी कुनु आवेदन प्राप्त नहि भेल अछि, जाहि आधार पर सरकार क' लिखल जे सके। चिकित्सक सभक ड्यूटी अस्पताल स्तर पर लगाओल जायत अछि। ओता अस्पताल नहि अछि तेँ चिकित्सक कोना पहुँचत।


text:
२४ जनवरी २०२१ – मैथिली जिन्दाबाद!!
एसोसिएशन औफ नेपाली तराईयन्स इन अमेरिका – एन्टा द्वारा काल्हि २३ जनवरी २०२१ नेपालक समय रात्रि ८ बजे सँ ११ः३० बजे धरिक समय मे अत्यन्त महत्वपूर्ण विषय पर उत्कृष्ट विमर्शक आयोजन कयल गेल। एन्टा एहि तरहक कार्य निरन्तर करैत आबि रहल अछि आर एहि मे मैथिली भाषा केन्द्रित विमर्श ओ चिन्तन बहुत सारगर्भित आ सान्दर्भिक होयबाक संग नेपाल केर आगामी जनगणना २०७८ साल जे आबि किछुए मासक बाद कयल जायत ताहि प्रति आम जनचेतना जागरणक कार्य सेहो करैत आबि रहल अछि।
काल्हि आयोजित कार्यक्रमक विषय “वर्तमान मे मैथिली भाषाक स्थिति आर नेपाली जनगणना-२०७८” पर संवाद एवं विचार-विमर्श भेल जाहि मे आत्मालोचनाक संग-संग भाषिक-साहित्यिक दायरा केँ बढेबाक, आमजन व बहुजनक बोली व शैली पर आधारित लेखन करबाक, व्याकरण आ शब्दकोश मे परिमार्जन, शिक्षा आ संचार मे मैथिली लागू करबाक, संविधान प्रदत्त अधिकार मुताबिक कम सँ कम प्रदेश २ मे सरकारी कामकाजक भाषाक रूप मे मैथिली केँ मान्यता प्रदान करब – एहि समस्त सन्दर्भित विन्दु पर विहंगम चर्चा विभिन्न भाषाविद्, साहित्यकार, अभियानी व आयोजक संस्थाक विज्ञजन लोकनि राखलनि।
ई आयोजनक अध्यक्षता एन्टा प्रेशिडेन्ट डा. इन्द्रदेव साहु आ संचालन एन्टा स्पोक्सपर्सन मोहन यादव द्वारा कयल गेल। एहि मे मुख्य अतिथिक तौर पर नेपाल प्रज्ञा प्रतिष्ठानक प्राज्ञ परिषदक आजीवन सदस्य आ सुप्रसिद्ध भाषा वैज्ञानिक प्रा. डा. योगेन्द्र प्रसाद यादव उपस्थित छलाह। तहिना विशिष्ट अतिथि आ भाषा-साहित्य संग सम्पूर्ण मैथिली-मिथिलाक विज्ञ ज्ञाता प्राज्ञ रामभरोस कापड़ि भ्रमर तथा इंजीनियर सत्यनारायण साह केर उपस्थिति आ प्रस्तुति वेबिनारक मुख्य आकर्षण रहल। भाषा-साहित्यक अभियान संग संचारक्षेत्र मे विशेष योगदान देनिहार नेपाली टेलिविजन पत्रकार श्यामसुन्दर यादव ‘पथिक’ एवं मैथिली जिन्दाबादक सम्पादक प्रवीण नारायण चौधरीक सहभागिता छल। तहिना नेपाल सँ भाषा-संस्कृति व विभिन्न सामाजिक अभियान मे निरन्तर कार्य कयनिहार भोर केर संस्थापक अध्यक्ष राजकुमार महतो संग युवा अभियानी लोकनि संतोष कुमार साह, कतारक दोहा सँ राम अधिन सम्भव, सप्तरी सँ गजेन्द्र गजुर, लहान सँ हृदय नारायण यादव एहि कार्यक्रम मे वक्ता-विचारक केर रूप मे भाग लेलनि। भारत सँ विद्वान्-साहित्यकार आ लोकसाहित्य मर्मज्ञ डा. महेन्द्र नारायण राम, वीरगंज सँ इतिहासविद् प्रा. डा. वासुदेवलाल दास – ई दुइ गोटेक विशिष्ट उपस्थिति अपेक्षित रहितो तकनीकी कारण सँ हिनका लोकनिक उपस्थिति नहि भऽ सकल छल।
एन्टा (आयोजक) अमेरिकाक प्रतिनिधित्व करैत विशिष्ट वक्ता लोकनि मे पास्ट प्रेशिडेन्ट विजय सिंह, यूएन धरि मैथिलीक प्रतिनिधित्व कयनिहार व्यक्तित्व डा. राम कृष्ण साह, एन्टा मेम्बर डा. रविन्द्र मंडल तथा इन्जा अध्यक्ष (पत्रकार) गुणराज लुइटेल केर उपस्थिति अति विशिष्ट रूप सँ आ सहयोग लेल सेहो छल। एहि कार्यक्रम केर लाइव प्रसारण कुल ९ गोट मीडिया द्वारा भेलैक जे गुणराज लुइटेलजीक सहयोग सँ भेलैक। ईनेपलीज, सागरमाथा टीवी, नेपाली डायस्पोरा, ग्लोबल नेपाल टीवी, युरोप प्लस, नेपाल पाठशाला जापान, आदिक संग एन्टाक आफिसियल पेज सँ एकर प्रसारण कयल गेलैक।
कार्यक्रम मे रामभरोस कापड़ि भ्रमर द्वारा सविस्तार मैथिलीक वर्तमान अवस्था पर प्रकाश दैत स्पष्ट कयल गेलैक जे कतिपय कारण सँ बहुसंख्यक भाषाभाषी मे सन्देहक अवस्था छैक। व्याकरण, मानक, वर्तनी मे गड़बड़ी जे परम्परागत रूप सँ मैथिली लेल विकसित भेल छैक से एकर मूल कारण थिकैक। तहिना मैथिली लेल जैह किछु अवसर राज्य द्वारा अकादमिक तौर पर देल जाइत छैक ताहि ठाम सेहो भाषिक दूरीक नाम पर किछु खास लोक द्वारा वैयक्तिक स्तर पर हावी हेबाक कारण सन्देह आर बेसी गहींर भेलैक। आर एहि सब कारण एकटा अलग भाषिक पहिचान ठाढ करबाक खतरनाक परिणामदायी अवस्था बनि जेबाक विन्दु पर ओ प्रकाश देलनि। एहि लेल आवश्यक सुधार लेल पाठ्यक्रमक विकास मे बहुसंख्यकहि द्वारा प्रयुक्त भाषा-बोली-शैली केँ स्थान देबाक संग सरकारी अवसर मे सेहो सर्वसमावेशिकता केँ अपनेबाक विन्दु सब पर सुझाव रखलनि। विद्वत् कार्य लेल व्याकरण केँ पुनर्लेखन करबाक आ शब्दकोश केँ सेहो आमजनक बोली सब केँ समेटैत परिमार्जित रूप रखबाक दिशा मे सेहो ओ अपन मन्तव्य रखलाह। एहि लेल योग्य व्यक्ति आ गुरुजन प्रा. डा. योगेन्द्र प्रसाद यादवक ध्यान सेहो ओ बीच-बीच मे आकर्षित करैत रहल छलाह, कारण आधिकारिक तौर पर परिवर्तन मे डा. यादवक सहयोग अति आवश्यक अछि, भाषा वैज्ञानिक केर तौर पर सेहो आ नेपाल सरकारक उच्च परामर्शदाताक तौर पर सेहो।
प्राज्ञ रामभरोस कापड़ि भ्रमर केर सम्बोधन (पूर्ण पाठ)
राम भरोस कापड़ि भ्रमर – जे काज स्थानीय स्तर पर मैथिली लेल हेबाक चाही से काज एन्टा द्वारा भेल अछि, ई बहुत पैघ सन्देश छैक सभक लेल। भाषा-साहित्यक स्थापना आ विकास लेल जनगणना मे स्थान सुरक्षित राखब जरूरी छैक। जनगणना बड पैघ अवसर होइत छैक सामान्यतया। लेकिन नेपाल मे मैथिली लेल अवस्था कनेक असामान्य अवस्था बनि रहल छैक। ताहि हेतु हमरा सब केँ सतर्कतापूर्वक विचार करबाक अछि। एन्टा एहि कार्य केँ बखूबी पूर्णता दिश लय जा रहल अछि। एम्हर नेपाल मे सेहो शुरुआत भऽ गेल छैक। कथा, कविता, उपन्यास बहुत लिखलहुँ, लिखबे करब। एखन नेपाल मे मैथिलीक अवस्था पर विचार करब बहुत आवश्यक छैक। मैथिली लेल एक सामान्य नागरिक केर दृष्टि सँ हम दू टा बात देखि रहल छी – एकटा सामाजिक-राजनीतिक स्तर पर आ दोसर वैयक्तिक स्तर पर।
नेपाली बहुत कम समय मे राजनीतिक संरक्षण पाबि काफी आगू बढि गेल। लेकिन मैथिली दोसर सर्वाधिक बाजल जायवला भाषा रहैत विकास अपेक्षाकृत कम कय सकल अछि। सातम-आठम शताब्दी सँ जानल-मानल गेल भाषा मैथिली, बहुत काज नेपाल मे होइतो, ई सोचबाक जरूरत छैक जे मैथिली सँ लोक कियैक बेमातर भाइ जेकाँ कात होबय चाहैत छैक। दरभंगा महाराज केर समय सँ जे मानक सिद्धान्त तय कयलाह, जेकरा महाराजहि केर पत्रिका ‘मिथिला महिर’ मे निरन्तरता भेटलैक, ओकरे द्वारा निर्धारित मानक आइ व्यापकता पाबि सकल मैथिली लेल। ताहि दिन मे सब कियो वैह पढलक, चाहे जेना भेलैक। तहियाक व्याकरणीय गड़बडी, वर्तनी आ मानक केर गड़बड़ी आब नेपालक कतेको लोक केँ खटकय लागल छैक। पहिने फर्क नहि पड़लैक, लेकिन आब जखन स्वयं लिखबाक आ प्रयोग करबाक बेर एलैक अछि तखन समस्या अभरलैक अछि। लोक सन्देह मे पड़ल अछि जे हमर बाजब एक अछि आ लिखब दोसर – आर एहि सन्देहक कारण मैथिली सँ इतर अपन भाषिक पहिचान स्थापित करबाक एकटा मानसिकता समाज मे पसरलैक से स्पष्ट देखाइत अछि। कतेको लोक जे काल्हि धरि मैथिलिये मे पढलनि आ डिग्री सेहो हासिल कयलनि, ओहो सब सन्देहक चपेट मे पड़ल देखाइत छथि। ई मानसिकता केना एलैक? एहि पर चिन्तन करबाक जरूरत छैक। एक्के परिवार मे ५ भैयारी जँ अपन बोली-शैली फर्क के आधार पर भाषिक भिन्नताक बात करतैक त कहुँ सम्भव छैक? त भैयारी आ दियादक बीच मे सन्देहक अवस्था केँ दूर करबाक जरूरत छैक। नेपालहु मे जे मैथिलीक शिक्षा आ पुस्तक लेखनक काज भेलैक ताहि मे सेहो यैह समस्या एलैक, एहि पर सम्बन्धित निकाय केर ध्यानाकर्षण कराओल अछि, ओहि समिति मे हमरहु नाम अछि, डाक्टर योगेन्द्र प्रसाद यादव जे एहि कार्यक्रमक हिस्सा सेहो छथि, हुनकहु संज्ञान मे देने छियनि..! एहि प्रभाव सँ दूरी एलैक। एकरा दूर करब जरूरी छैक। कन्फ्यूजक स्थिति केँ कोना व्यवस्थापन कयल जेबाक चाही ताहि पर काज करबाक जरूरत छैक।
व्यक्तिगत आधार पर सेहो किछु लोक एकाधिकार रखबाक कार्य करैत अछि, ओ अवसर केँ आन व्यक्ति धरि नहि जाय दैछ। आर एकरो मूल कारण यैह छैक जे भाषाक दूरी मानकताक आधार पर बनल रहय, जाहि सँ अवसर पर एकाधिकार कायम रहय। एकर प्रमाण ई छैक जे एक्के व्यक्ति केँ पचीसो बेर कोनो अवसर प्राप्त करब, दोसर धरि ओकरा नहि जाय देबाक स्थिति सृजन करब। एहि तरहें सेहो जनसामान्य मे ई सन्देह गहींर भेलैक जे जेँ हमरा सभक भाषा मैथिली नहि छी तेँ ई अवसर हमरा सब लेल नहि बल्कि एक खास वर्ग लेल मात्र छैक। आर एतय सँ एकटा मानसिकता ओहि बहुसंख्यक समाज मे गेलैक जे मैथिली नहि त बाजि पाबि रहल छी, नहिये लिखि पाबि रहल छी, त कियैक न एकटा अलगे झंडा लय ली… आर एहि तरहें ओ सब अपन पहिचान अलग भाषाभाषीक रूप मे करबाक लेल आतुर भेलैक बुझाइत अछि।
हालांकि हमरा बुझने ई बहुत कठिन छैक, सरकारक तरफ सँ अलग भाषिक पहिचान केँ स्थापित करबाक कठिन प्रयास भऽ रहलैक अछि, लेकिन हमरा बुझने ई आरो बेसी गड़बड़ भऽ रहल छैक। ई नया पहिचान केँ स्थापित करबाक काज आरो कठिन आ दुरूह भऽ जेतैक जाहि मे कतेको दशक लागि सकैत छैक। जनगणना आबि रहलैक अछि, कहियो एहि मे २०-३० गोट भाषा रहैक जे कालान्तर मे अबैत-अबैत १२३ टा भाषा धरि पहुँचि गेलैक। अहाँ भाषा बना सकैत छी, लेकिन भाषा के निर्धारण के करतैक? भाषा के विज्ञान छैक। वैज्ञानिके ओ काज करतैक। भाषा मे ०.१% सँ लैत ४०-५०% तक केर भाषा जनगणना मे दर्ज छैक। आब सब त एक्के रंग नहि भऽ जेतैक! भाषाक सामर्थ्य अपन-अपन होइत छैक। आइ भारत मे मैथिली केँ अष्टम् अनुसूची मे स्थान भेटलैक। एहिना त नहि भेटि गेलैक! एकर अपन वैशिष्ट्य, अपन सामर्थ्य, विशेषता आदिक आधार पर ई सम्मानित स्थान भेटलैक। त, किछु गोटेक ई सोच जे एहि भाषा मे जखन हमरा प्राप्ति किछु होइते नहि अछि, बाजय सँ लय कय लिखय धरि हम एहि मे सफल होइते नहि छी त अपन अलगे झंडा बनाबी, ओहि मे काज करब, एहि तरहक सोच केर कारण मैथिली कमजोर भऽ रहलैक अछि।
आर जे मैथिली सँ अलग मगही या आन भाषा मे अपन गणना करेबाक दिशा मे सोचि रहल छथि हुनका लेल आरो बेसी चुनौतीपूर्ण आ दुरूह परिणाम आयब तय छैक। मैथिली एहिना भाषा केर दर्जा प्राप्त नहि कयलक, सैकड़ों वर्ष लगाकय मैथिली आइ एहि अवस्था धरि पहुँचल छैक। लगभग ७००-८०० वर्ष सँ निरन्तर लेखन, निरन्तर शोध, निरन्तर खोज – तखन जा कय आइ मैथिली स्थापित भाषाक स्थान प्राप्त कय सकल अछि। लेकिन मगही या बज्जिका – एकरा लेल त एखन आरो कतेको दशक लगतैक तेकर कोनो गारन्टी नहि छैक। हम पटना गेल रही जतय मगही अकादमी छैक, बज्जिकाक त एखन धरि कोनो तेहेन अस्तित्वो नहि छैक। मगही अकादमी मे तकला पर १० वर्ष पूर्वक प्रकाशित २-४ किताब उपलब्ध भऽ सकल। आब मैथिली केँ कमजोर कय केँ अपन ओ लोक सब एहेन कित्ता – एहेन झंडा कोना बनौलनि से विस्मित छी। अपन अधिकारक सुरक्षा करैत आत्महन्ता बनब नीक नहि। केकरो अधिकार पर कियो अंकुश नहि लगा सकैत अछि, लेकिन एहि तरहक निर्णय जे भविष्य केँ आरो अन्हार कय देत, एहि सँ बचबाक अनुरोध मात्र हम करैत छी।
किछु गोटे ईहो शिकायत करैत कहैत अछि जे किछु खास वर्गक लोक द्वारा हमरा सभक बोली-शैली आ लेखनी केर अपमान कयल जाइछ, ओकरा मैथिलीक रूप मे मान्यता नहि देल जाइत अछि, त हम हुनका सब सँ कहय चाहब जे एहि तरहक लोक केँ वैयक्तिक तौर पर विरोध करू नहि कि समग्र भाषा सँ अपना केँ अलग करैत मैथिली केँ कमजोर करू। अन्ततः जनगणना मे सब कियो ईमानदारीपूर्वक अपन स्वामित्वक भाषा मैथिली मात्र लिखाउ – ई भाषा अहींक छी। साँच कही त ई भाषा अहींक छी। अहाँ जाहि वर्गक आरक्षित भाषा बुझि रहल छी ओ सब एहि सँ स्थानान्तरित भऽ गेलाह, ओ सब आब घरहु मे एकर प्रयोग छोड़ि देलनि, पढाइयो अंग्रेजी, हिन्दी, नेपाली केर करैत छथि। अहाँ सब त एखनहुँ धरि एहि भाषा मैथिली केँ घर सँ व्यवहार धरि सब तैर बचौने छी। तेँ अपन स्वामित्व मैथिली पर बनौने रहू, जनगणना मे अपन संख्या केँ बचाउ आ बढाउ। बाकी विन्दु पर आपसी सहमति भविष्यहु मे बनत, लेकिन एखन जनगणना केँ केन्द्र मे राखि सब कियो मैथिली जरूर लिखाउ।
कार्यक्रम मे आगू कि सब भेल –
वक्तव्यक क्रम केँ आगू बढबैत एन्टाक पास्ट प्रेशिडेन्ट विजय सिंह द्वारा प्रमुख अतिथि प्रा. डा. योगेन्द्र प्रसाद यादव केँ विशेष रूप सँ अपन आई-एस्सी कक्षा मे अंग्रेजीक प्राध्यापक – गुरुक तौर पर विशेष प्रणाम अर्पित करैत स्वागत मन्तव्य रखलनि। हुनका समान वरिष्ठजनक विज्ञता सँ आयोजन कृत-कृत्य होयबाक अपेक्षा रखैत ओ आजुक आयोजनक लाभ आमजन धरि पहुँचबाक शुभकामना सेहो देलनि। एन्टा आ अपन भाषा-कल्चर प्रति असीम जुड़ाव रखनिहार कार्यक्रम संचालक मोहन यादव केँ भविष्यक नेतृत्व कहैत प्रशंसा सेहो कयलनि। भाषाक सम्बन्ध मे राम भरोस कापड़ि सँ सहमति जतबैत मैथिली केँ तोड़बाक षड्यन्त्र पर दृष्टिपात कयलनि। उदाहरण दैत कहला जे हमरा गाम मे लोक बजैत अछि मैथिली आ जनगणना मे लिखबैत अछि उर्दू। अपनहि भीतर सेहो एकटा षड्यन्त्र रहबाक बात कहैत बजबाक शैली मे फर्क केर आधार पर स्वयं केँ मैथिली सँ इतर मानबाक बात पर सेहो ओ स्पष्ट कयलनि। भाषाक रूप सेहो कालान्तर मे परिवर्तित होइत रहबाक गूढ तथ्य साझा करैत श्री सिंह अपन मातृभाषा जाहि शैली मे बाजब मायक कोरा सँ परिवार-परिवेश मे सीखल गेल केँ भाषा कहलनि। ओ स्वयं केर बोली पर कोनो एक व्यक्ति केर टिप्पणी जे अहाँक बोली अनुसार अहाँक भाषा ‘बज्जिका’ थिक कहबाक बात केँ एहि तरहक अपनहि मोनक षड्यन्त्र आ अपनहि शक्ति केँ कमजोर करयवला कारक तत्त्व कहैत एहि सँ बचबाक आ सभक बोली-शैली मैथिली छी एकरा स्वीकार करैत अपन स्थिति मजबूत करबाक आह्वान सेहो कयलनि।
तदोपरान्त संचालक मोहन यादव द्वारा कार्यक्रम मे सुप्रसिद्ध भाषा वैज्ञानिक डा. राम अवतार यादव केँ सेहो आमंत्रित करबाक जनतब दैत हुनक एक भावपूर्ण प्रतिक्रिया सब सँ साझा करैत बतेलनि जे डा. यादव आगामी कार्यक्रम मे हिस्सा लेबाक सहमति सशर्त देलनि ई कहैत जे आजुक आयोजन कि-कोना विमर्श करैत अछि ताहि आधार पर ऐगला बेर जरूर समय देथिन, आर प्रतिक्रिया ईहो देलखिन जे केवल ‘जय मिथिला जय मैथिली’ नारा देला सँ उपलब्धिमूलक काज नहि हेतैक, एहि लेल वास्तविक सृजनकर्म, शोधकर्म, विद्वत् कार्य सब सेहो करबाक आवश्यकता छैक। जमीनी परिवर्तन लेल आ शिक्षा-संस्कृतिक समग्र विकास लेल अभियान चलय ताहि दिशा मे सब कियो सजग होइथ से जरूरी छैक – ओ अपन भावना रखलनि। संचालक यादव एहि तरहक अभियान मे लागल कतार सँ कवि-अभियानी राम अधिन संभव केँ आगामी वक्ताक रूप मे अपन विचार मैथिलीक वर्तमान अवस्था आ हुनकर जमीनी अभियान जे कतारक दोहा धरि चलैत अछि ताहि पर विचार रखबाक आग्रह कयलनि।
युवाकवि-अभियानी एवं लेखक राम अधीन संभव अपन सम्बोधन मे नेपालहि सँ मैथिली लेखन मे रुचि रखैत वर्तमान समय कतारक राजधानी दोहा मे आयोजित “साँझक चौपाड़ि” कार्यक्रम जे २०१६ सँ चलैत छल ताहि मे सहभागी होइत अपन मैथिली सृजनयात्रा केँ निरन्तरता मे रखलहुँ से जानकारी साझा कयलनि। साँझक चौपाड़ि कार्यक्रमक अगुआ विन्देश्वर ठाकुर, प्रणव नार्मदेय संग आरो कतेको सर्जक जेना बेचन ठाकुर, अब्दुर रजाक, अशरफ राइन, आदि अनेकों मैथिली सृजनकर्मी सब सँ भेंट हेबाक आ मैथिली लेखन मे उत्तरोत्तर सुधार करैत जेबाक आख्यान सेहो ओ मोन पाड़लनि। ओ कहलनि जे बजनाय आ लिखनाय दुनू एकसमान मे हमरो सँ कतेको त्रुटि होइत छल जेकरा उपरोक्त कार्यक्रम मे वरिष्ठ सर्जक सब सुधार करैत छलाह। बाद मे एहि लेल अपन रुचि सँ व्याकरण किताब तकबाक, मैथिलीक औपचारिक पढाई करबाक आ तदोपरान्त अपन लेखनी मे सुधार अनबाक यत्न करबाक कथा-वृत्तान्त सेहो ओ सुनौलनि। हुनकर समग्र मे कहब यैह छलन्हि जे आइ धरि जे बजैत रही तेकरा मैथिली बुझैत रही लेकिन पूर्व वक्ता लोकनिक चर्चाक बाद किछु आधार भेटल जे कहीं हमरो भाषा मैथिली सँ इतर त नहि! ओहो ई स्वीकार करैत अपन अनुभव साझा करैत बजलाह जे बोली आ लेखनी बीच सहजता कायम करबाक लेल आवश्यक पहल करबाक जरूरत अछि आर एहि लेल विज्ञ-विद्वान् लोकनि जरूर सहजकर्ताक भूमिका निर्वाह करता से अपेक्षा अछि। एहि तरहक सन्देह केर अवस्था शीघ्र दूर हो, युवा सृजनकर्मी-अभियानी मैथिलीक नीक दिन लेल कामना कयलनि। ओ अपन सम्बोधनक दरम्यान मैथिलीक चर्चित कवि-अभियानी प्रणव नार्मदेय केँ श्रद्धाञ्जलि सुमन अर्पित कयलाह। संगहि मधुबनी धरि पहुँचि नवारम्भ प्रकाशनक संचालक एवं कवि-साहित्यकार अजित आजाद संग भेंट, हुनका सँ पुस्तक सभक प्राप्ति आ लेखनीकला सभक सम्बन्ध मे कयल गेल चर्चाक सेहो उल्लेख कएने रहथि। बाकी एहि कार्यक्रम मे उपस्थित अन्य विज्ञजन सब सँ बेसी अपेक्षा करैत ओ अपन सम्बोधन केँ संछेप मे कहबाक भावना सेहो रखलथि।
नामी-गिरामी सामाजिक अभियन्ता तथा भोर नामक संस्थाक संस्थापक राजकुमार महतो जनगणना केँ प्राथमिकता देबाक आर एहि मे मैथिलीक संख्या कायम रखबाक आवश्यकता पर बल दैत एहि लेल कार्य करबाक जरूरत रहल से कहलथि। मैथिली मे कोनो न कोनो कारण सऽ मनभेदक अवस्था छैक, ताहि पर सेहो मन्थन होइत रहनाय जरूरी कहैत वर्तमान समय मे जनगणना पर समेकित रूप सँ काज करैत अस्तित्व बचेबाक काज पहिने करबाक विन्दु पर हुनकर जोर छलन्हि। मैथिली लेल मेन रोड बिगड़ि जेबाक कारण डायवर्सन रोड पकड़बाक यथास्थिति आ राज्य केर तरफ सँ प्रायोजित ढंग सँ पैसा लगा-लगाकय मैथिली केँ कमजोर करबाक प्रयास होयबाक महत्वपूर्ण रहस्य उजागर कयलथि। ओ एकरा राजनीतिक खींचातानी आ शासक वर्गक मनसाय जे मधेशक मुद्दा केँ जेना जाति-पाति मे विखन्डित कयल गेलैक तहिना भाषा सब केँ सेहो आपस मे लड़ेबाक नीयत पर प्रकाश देलथि। हुनका द्वारा दू महीना पूर्वहि सँ एहि दिशा मे विमर्शक आरम्भ करबाक, एकरा गजेन्द्र गजुर द्वारा दोसर बेर पुनः निरन्तरता देबाक, एहि सब विन्दु पर जानकारी करबैत आगाँ समय मे सेहो सब संस्था सब आपस मे मिलिकय – बाहरो मे कार्य करयवला संस्था सब मिलिकय एकटा गठबन्धन बनाकय संयुक्त रूप सँ मैथिली भाषा लेल जनजागरण – जनगणना २०७८ मैथिली भाषाक लेल जन-जन केँ जगेनाय पर जोर देलनि। जून २०२१ तक केवल एहि विन्दु पर काज हेबाक चाही, नहि कि आन कोनो कार्यक्रम। एहि लेल आगामी समय मे हुनकर प्रयास पुनः एक आरो वर्चुअल आ दोसर फिजिकल कार्यक्रम रखैत एक संयुक्त बैनर मे जनगणना लेल जनजागरण आ मैथिली भाषा प्रति पसरल सन्देह केँ दूर करबाक काज करबाक लेल प्रतिबद्धता जतेलनि।
युवा अभियानी आ मैथिली-मिथिलाक प्रबल पक्षधर सुच्चा मैथिल सन्तोष कुमार साह जे रौतहट जिला सँ ओहि क्षेत्रक बोली मे सभा केँ सम्बोधन कयलथि, डा. जार्ज अब्राहम ग्रियर्सन द्वारा कयल गेल भाषिक सर्वेक्षण मे नेपालक क्षेत्र केँ झापा सँ बार-परसा धरिक क्षेत्र केँ मैथिलीक्षेत्र मनबाक शोधग्रन्थ प्रकाशित हेबाक जानकारी करेलनि। ताहि समय मे मैथिली छोड़ि आन कोनो भाषाक नामहु तहिया नहि रहल। लेकिन मैथिली भाषा आ मिथिला संस्कृति केर अभियानी लोकनिक गोटेक गलतीक कारण आइ मैथिलीक विखंडित होयबाक अवस्था सृजना भेल ताहि विन्दु पर बड़ा फरिछाकय – खुलिकय ओ आरोप-प्रत्यारोप सेहो लगौलनि। हुनकर कहब रहनि जे बहुसंख्यक द्वारा उपयोग कयल जायवला भाषा-शैली केँ मैथिली साहित्य आ पाठ्यक्रम सब मे नहि समेटल जेबाक कारण मैथिलीक ई दुर्गति भेल छैक। एहि लेल एखनहुँ नव सिरा सँ काज करैत बहुसंख्यकहि द्वारा प्रयोग कयल जायवला शब्द आ शैली सभ पर आधारित पाठ्यक्रम तैयार कयल जेबाक चाही, ओहि तरहक व्याकरण आ शब्दकोश सब सेहो परिमार्जित करैत शिक्षा मे लागू कयल गेलाक बाद एखन जे दुराव बनलैक अछि से खत्म हेतैक। श्री साह धनुषा आ महोत्तरी मे मगही भाषाक नाम पर जाहि तरहक उपद्रवी क्रियाकलाप आ गतिविधि सब कयल जा रहलैक अछि तेकरो समुचित विरोध नहि कय सकबाक विन्दु उठबैत अहु लेल आजुक मैथिली-मिथिला संस्था आ भाषा-संस्कृति अभियानी सभक चुप्पी आ सहिष्णुता प्रति आक्रोश व्यक्त कयलनि। हालहि मगहीभाषी केर कित्ताकाट करनिहार द्वारा मगध क्षेत्रक अमान्य पाबनि ‘सामा-चकेवा’ केर आयोजन धनुषा मे कयल गेलाक बादहु ओकर कोनो विरोध नहि करनाय केर उदाहरण दैत ई सवाल उठेलनि जे ई जनितो ई मगह क्षेत्र मे सामा-चकेवा नहि मनायल जाइत छैक तखन मिथिलाक्षेत्र मे मगहीभाषी मगही पर्व आ संस्कृतिक रूप मे सामा-चकेवा मनौलनि जेकर कियो प्रतिकार तक नहि कयलक। श्री साह द्वारा विगत मे मैथिली-मिथिला मंच पर प्रस्तुत एकल जातीय पहिरन पाग आ विभिन्न पाबनि, व्यक्तित्व सभक महिमामंडन पर सेहो सवाल उठबैत बजलाह जे केवल किछु खास वर्ग द्वारा पहिरल जायवला पाग केर व्यवहार करब लेकिन सर्वहारा-बहुजन समाज द्वारा पगड़ी केर प्रयोग नहि करब, मात्र कोनो खास वर्ग द्वारा मनायल जायवला पाबनि ‘मधुश्रावणी’ केर चर्चा करब लेकिन घरही बहुसंख्यक द्वारा मनायल जायवला घड़ी पाबनिक महिमामंडन आ व्याख्यान नहि समेटब, महाकवि विद्यापति केर स्मृतिगान करब लेकिन मिथिला सुरमा सलहेश, लोरिक, दीनाभद्री, कारिक बाबा आदिक नामहु नहि लेब – एहि सब तरहक विभेदपूर्ण व्यवहार मैथिली-मिथिला मंच द्वारा करैत एबाक कारण आइ लोक बाध्य भऽ अपन अलग समाज आ सम्मानक स्थान लेल ‘मगही या बज्जिका’ कहिकय मैथिली सँ अलग होयबाक अवस्था बनल अछि, ताहि लेल मैथिली-मिथिलाक काज करनिहार केँ चाही जे बहुसंख्यक समाज केँ अपनापन लागय ताहि तरहक व्यवहार करय, पहिरन उपयोग करय आ व्यक्तित्व सभक स्मृतिगान करय। एहि तरहें मैथिली एकजुट बनत, सशक्त बनत।
तदोपरान्त भाषा-संस्कृति अभियानी आ मैथिली लेल संचारकर्म केर आवश्यकता पर सदिखन बल दैत आबि रहल अभियन्ता सह मैथिली जिन्दाबाद वेब आधारित पत्रिकाक सम्पादक प्रवीण नारायण चौधरी मैथिलीक वर्तमान अवस्था पर अपन विचार रखैत पूर्वक समस्त वक्ता लोकनिक विचार संग अपन सहमति रखैत मैथिलीक दुरावस्थाक मूल कारण (१) राज्य के द्वारा उपेक्षित, (२) शिक्षा द्वारा उपेक्षित, (३) लोक मात्र मे रहल ई भाषा – लौकिक व्यवहार मे मात्र रहबाक आ (४) राजकाजक भाषाक रूप मे स्थापित नहि भऽ सकबाक कारण बतेलनि। मैथिली भाषाक विकास आ सभ लोक द्वारा अपनत्व बढेबाक दिशा मे बौद्धिक विमर्श लेल प्राज्ञ रामभरोस कापड़ि भ्रमर केर कान्तिपुर मे प्रकाशित लेख जाहि माध्यम सँ लगभग १८ टा महत्वपूर्ण दृष्टि-विचार राखल गेल छल से जानकारी साझा कयलनि। मुदा कोनो बौद्धिक विमर्श जेकर आरम्भ एक साल पूर्वहि कयल गेल ताहि पर समाजक सब वर्ग आ अगुआ सब कतेक ध्यान देलनि, ताहि अनुसारे परिवर्तनक क्रियाकलाप कि सब सम्भव भऽ सकल आर आगू कि सब करबाक जरूरत अछि ताहि पर सभाक ध्यानाकर्षण कयलनि। ओ खुद एन्टा द्वारा निरन्तर आयोजित कार्यक्रम आ विमर्श कतेक महत्वपूर्ण भऽ रहल अछि तेकर उदाहरण दैत ईहो भावना रखलनि जे मैथिलीक कमजोरी केँ दूर करबाक लेल राज्य आ प्रजा दुनू स्तर पर जनजागरण आ ईमानदार काज करबाक आवश्यकता अछि। तत्काल लेल मैथिलीक विकास आ संरक्षण केर सूत्र बाप-पुरखा केर सिखायल अपनहि श्रम, शक्ति, सोच, संस्कार आ संसाधन सँ पोखरि खुनेबाक आ महारहि पर बास करबाक उत्कृष्ट ‘स्वयंसेवा’ केँ अपनबैत आगू बढबाक आवश्यकता पर ओ जोर देलनि। स्वयं सेहो एहि तरहक सृजनकर्म मे विश्वास रखैत यथासंभव योगदान सँ भाषा-संस्कृतिक सेवा निरन्तरता मे रखबाक प्रतिबद्धता जाहिर करैत एहि सिद्धान्त पर समाजक समस्त जनमानस केँ चलबाक प्रेरणा ग्रहण लेल अपील कयलनि। श्री चौधरी एन्टाक आयोजन मे जाहि तरहक गम्भीरता सँ भाषाक संरक्षण-संवर्धन-विकास लेल स्तरीय व्यक्तित्व सब केँ समेटिकय निरन्तर कार्य कयल जा रहल अछि तेकरा निरन्तरता मे रखबाक आह्वान सेहो ओ कएने रहथि। निष्कर्षतः राज्य केर तरफ सँ मैथिली भाषा प्रति सकारात्मक सोच रखबाक लेल, भाषाविद्, शिक्षाविद् आ सामाजिक कार्य लेल अगुवाई करैत आबि रहल नागरिक समाज, सामाजिक अभियन्ता सब केँ सेहो सजग बनिकय आगू बढबाक निवेदन ओ कयलनि। डा. योगेन्द्र प्रसाद यादव द्वारा लिखल गेल मैथिली शब्दकोशक उदाहरण दैत ओकरा पढबाक आ तखन खामी तकबाक आग्रह करैत मैथिलीक समृद्धि आ कमजोरीक वस्तुस्थितिक अध्ययन पर ओ जोर देलनि। भाषाक काज भाषाविद्, शिक्षाक काज शिक्षाविद् आ राज्य द्वारा राजकाज भाषा बनेबाक लेल राजनीतिक शक्ति केँ काज करय पड़तनि तखनहि ई सब दुरावस्था दूर होयत अन्यथा आपसहि मे कतेको प्रकारक अन्तर्संघर्ष मे मैथिली फँसल रहत से ओ स्पष्ट सन्देश देलनि।
सङ्गोर मिथिलाक संस्थापक अध्यक्ष हृदय नारायण यादव द्वारा सिरहा केन्द्रित भाषा प्रति लोकक सोच पर सम्बोधन रखैत कहलथि जे मैथिली लेखन मे बहुत बेसी दिक्कत होइत छैक लोक केँ, मानकताक बात छोड़ितो सामान्य रूप सँ सेहो जेना बजैत छी तेना लिखबाक अवस्था नहि छैक। दोसर बात जे मैथिलीभाषी जनमानस मे अपनहि भाषाक शिक्षा लेबाक प्रति कोनो खास रुचि नहि देखल जाइछ। ऊपर सँ लोक ईहो आशंका मे फँसल देखाइत अछि जे ओकरा द्वारा बाजल जायवला भाषा वास्तव मे शुद्ध मैथिली छैक अथवा नहि। स्वयं अभियानक संचालन करैत स्कूली बाल-बालिका मे अपन मातृभाषा प्रति रुचि बढेबाक लेल जखन विद्यालय सब मे कार्यक्रम आयोजना लेल पहुँचैथ तखन लोक हिनकहि सब पर सवाल करय जे अभियन्ता रहितो अहाँ सब स्वयं मैथिली बाजि रहल छी से जानकारी अछि? ई सब दुविधाक स्थिति समाज मे विद्यमान रहबाक बात कहलथि, संगहि संस्थाक सचिव गजेन्द्र गजुर केर उक्ति जे जन्म भेल अछि मिथिला जेहेन पवित्र धरातल मे आर माय सँ जे बोली बजनाय सिखलहुँ वैह छी मैथिली – एहि मे आन किन्तु-परन्तु के कोनो बाते नहि छैक, बस यैह समझ केँ मूल मानि ई लोकनि अपन मातृभाषा मैथिली प्रति सजग रहिकय सेवा-धर्म निर्वाह करबाक बात स्पष्ट कयलनि।
सङ्गोर मिथिलाक सचिव संग आइ लव मिथिला केर संस्थापक सदस्य गजेन्द्र गजुर जे निरन्तर मैथिली अभियान मे सक्रिय भूमिका निर्वाह करैत आबि रहल छथि ओ कहलनि जे वर्तमान पुस्ता लेल अपन मातृभाषा मैथिली लेल काज करबाक बड पैघ अवसर थिकैक आर एहि तरहक समझ सँ स्कूल स्तर पर ओ सब काज करबाक आ जन-जन मे अपन भाषा प्रति जागरुकताक प्रसार करबाक बात कहलनि। संगहि ओ ऊपरका खाड़्हीक स्रष्टा सब सँ प्रश्न कयलनि जे ओ लोकनि केहेन बिया बाउग कयलथि जेकर गाछ एहेन भेल आ आशंका मे लोक सब घेरायल अछि। एखनहुँ ओहि गलती सब केँ सुधार करबाक जरूरत पर बल दैत वर्तमान पीढीक मस्तिष्क मे रहल अनेकों प्रश्न, शंका, दुविधा दूर करबाक जरूरत पर सेहो ओ ध्यानाकर्षण कयलथि।
एन्टाक सदस्य डा. रविन्द्र मंडल द्वारा नेपाल मे माहौल केर अभावक कारण मैथिली विकसित नहि होयबाक स्थिति आ स्वयं केर अनुभव कहैत आगाँ लैंग्वेज, डायलेक्ट आ स्क्रीप्चर मे कि फर्क छैक तेकरा स्पष्ट करबाक लेल विज्ञजन सँ अनुरोध कयलनि।
एन्टाक वरिष्ठ सलाहकार डा. राम कृष्ण साह द्वारा काफी स्पष्ट आ जोरदार स्वर मे मैथिलीक वर्तमान काफी विकसित होयबाक बात कहलनि। ओ केवल समस्या देखबाक विन्दु सँ इतर आइ मैथिलीक विकासक स्वरूप पर देखबाक लेल सभा सँ निवेदन कयलनि। युनाइटेड नेशन्स तक मैथिलीक प्रतिनिधित्व स्थापित होयबाक आर ताहि मे स्वयं हुनकहि लोकनिक भूमिका होयबाक उदाहरण सेहो देलनि। मैथिली आइ कतेको देश मे अपन वजूद स्थापित कय लेलक सेहो ओ बतौलनि। एक्के समाज मे मगही केर बात करब आ मैथिलीक ठीकेदार सब सँ बचबाक आग्रह सेहो ओ कयलथि। आइ मैथिली लेल गाँव-गाँव मे काज होयबाक अपनहि गाम सिरहाक उदाहरण दैत ओ माहौल मे नैराश्यता केँ हंटेबाक कार्य सेहो कयलन्हि।
एहि कार्यक्रमक प्रमुख अतिथि प्रा. डा. योगेन्द्र प्रसाद यादव – सर्वप्रथम एन्टा केँ एहि तरहक आयोजन लेल धन्यवाद ज्ञापन करैत स्वयं त्रिभुवन विश्वविद्यालय मे भाषा-विज्ञान केर प्रमुख आ प्रज्ञा प्रतिष्ठानक भाषा विभाग प्रमुख केर तौर पर कार्य करैत रहबाक बात बतेलनि। एहि मे नेपालक समस्त भाषाक संग अपन मातृभाषा मैथिली लेल सेहो कार्य करैत रहबाक बात ओ बतेलनि। एहि क्रम मे शब्दकोश संग आङ्गन नामक पत्रिकाक प्रकाशन करेबाक बात ओ बतेलनि।
नेपाल टेलिविजन केर पत्रकार आ मैथिली साहित्यकार श्याम सुन्दर यादव पथिक – देशक दोसर सब सँ बेसी बाजल जायवला भाषा मैथिली रहितो जाहि तरहें एकर संरक्षण-संवर्धन सरकार द्वारा होबक चाही से नहि भऽ रहल छैक कहैत आर-आर स्तर पर सेहो पर्याप्त प्रयास नहि भऽ सकबाक बात ओ कहलनि। प्रदेश २ केर भाषा मैथिली रहितो राजनीतिक स्तर पर मैथिली लेल जे सहयोगात्मक भूमिका होबक चाही से नहि भऽ कय उदासीनता देखाइत छैक। एहि कारण एकटा सशक्त संघर्षक जरूरी होयबाक अवस्था देखा रहल अछि ओ बतेलनि। विगत मे भाषिक जागरण अभियान द्वारा जन-जन मे अपन भाषा मैथिली लेल विगत केर जनगणनाक समय मे सप्तरी आ सिरहा मे प्रयास करबाक जानकारी सेहो ओ देलनि। संगहि जनगणना मे गणक द्वारा कय रंगक गड़बड़ी जानि-बुझिकय सेहो करैत मैथिली भाषा पर चौतरफा आक्रमण सँ केना बचि सकत ताहि लेल सभाक ध्यानाकर्षण कयलनि। गाम-गाम मे जा कय लोक केँ बुझेबाक अवस्था – आशंका आ दुविधा केँ दूर करबाक बात आ रेडियो, टेलिविजन व पत्र-पत्रिका संग सामाजिक संजाल मार्फत सेहो अपन मातृभाषा मैथिली लेल प्रयास केँ निरन्तरता देबाक वचनबद्धता प्रकट कयलथि।
एन्टा सदस्य जनकपुर केर मूल निवासी खुशनन्दन ठाकुर द्वारा मैथिली लेल अमेरिका मे वा अन्यत्र कम समस्या रहबाक यथास्थितिक वर्णन करैत नेपालहि केर मूल मिथिला-मधेश मे मैथिली प्रति अनेकों तरहक शंका-आशंका पसरल रहबाक विचार राखल गेल। ओ कहलखिन जे एहि लेल मिथिला-मधेशक राजनीति मे सक्रिय राजनीतिक शक्तिक हिन्दी प्रति प्रेम आ समर्थन बेसी होयबाक कारण मुख्य अछि। अमेरिका मे सब अंग्रेजिये बजैत अछि लेकिन सभक टोन (बजबाक शैली) भिन्न होइत छैक, त कि ओकर भाषा अंग्रेजी सँ इतर आन कहाइत छैक? एहि सवालक संग मैथिली भाषाक बोली-शैली विभिन्न तरहक होयबाक यथार्थ केँ स्वीकार करैत सभक समग्र परिचिति मैथिली मात्र मानिकय बढल जेबाक ओ आग्रह कयलनि।
कार्यक्रम केर दोसर राउन्ड मे सवाल-जवाब आ विज्ञ सुझाव संकलनक प्रस्ताव संचालक मोहन यादव द्वारा राखल गेल छल। एकर शुरुआत पुनः प्राज्ञ राम भरोस कापड़ि भ्रमर सँ संचालक यादव सवाल पुछलथि जे अपने प्रज्ञा प्रतिष्ठान केर प्राज्ञ सदस्य बनिकय कि सब योगदान मैथिली लेल देलहुँ ताहि पर प्रकाश दी। एहि बातक जवाब दैत प्राज्ञ भ्रमर बजलाह जे हुनका द्वारा मैथिली मे पत्रिका निकालबाक कार्य प्रथमतः आरम्भ भेल। आङ्गन पत्रिका एखन धरि जारी। एकरा शुरुआत हुनकहि द्वारा भेल छल। सलहेश केन्द्रित २-२ टा गोष्ठी सिरहा मे नेपाल आ भारत दुनू दिशक विद्वान् लोकनिक सहभागिता करबैत आयोजित कयल गेल छल। एकर उपलब्धि सलहेश पर साहित्य उपलब्ध करेबाक आ तेकर उपयोगिता विश्वविद्यालय स्तर धरिक शिक्षादीक्षा मे सेहो होयब आरम्भ भेल। तहिना दीनाभद्री पर केन्द्रित आयोजन कयल गेल। कतेको रास लेखक-विद्वानक किताब सेहो प्रकाशित करायल जेबाक जनतब सेहो देलखिन। ११ महीना धरि साझा प्रकाशन मे सेहो अपन योगदान देने रही जाहि मे देवेन्द्र मिश्र केर बगियाक गाछ (बालकथा) केर प्रकाशन सँ ओतय मैथिलीक किताब प्रकाशनक आरम्भ कयलथि, ताहि सँ पहिने ओतय मैथिली लेल कोनो प्रकाशनक काज नहि होइत छल।
एक आन प्रसंग जे प्रदेश सरकार द्वारा मैथिली लेल कि सब कयल गेल अछि, ताहि सम्बन्ध मे सेहो जानकारी दैत प्राज्ञ भ्रमर बजलाह कि प्रदेश-२ मे स्वतः मैथिली प्रदेशक कामकाजक भाषा बनबाक स्थिति स्पष्ट छैक, लेकिन आन्तरिक राजनीतिक भावना मे अज्ञात दुविधाक स्थिति आ सुनियोजित ढंग सँ मैथिली केँ कम करबाक नीयत रहबाक बात ओ बतेलथि। संघीय सरकार मे स्वाभाविके एकल भाषाक पक्षपोषणक नीति रहबाक नीयत देखाइते रहल अछि। राज्य स्तर पर भाषा प्रतिष्ठान केर स्थापना आ प्रदेशक कुल ७ गोट भाषा लेल कार्य करबाक निर्णय कयल गेलैक, लेकिन ईहो लागू कहिया हेतैक ताहि पर कोनो स्पष्ट स्थिति नजरि नहि अबैत अछि। प्रज्ञा प्रतिष्ठानक स्थापना आ मैथिली प्रति समर्थन एकमात्र सहायक अछि। समग्र मे संस्थागत आ व्यक्तिगत योगदान सँ एहि भाषा-साहित्य केँ जियेबाक उल्लेख्य कार्य होइत आबि रहबाक विन्दु पर बजैत ओ खुद एन्टाक आयोजनक उदाहरण देलनि। एकर अलावे स्वयं एक कलमजीवीक तौर पर अपन योगदान केँ निरन्तर रखबाक आ मैथिली सहित तराई केर चारू भाषा लेल काज पूर्व सँ भविष्य धरि जारी रखबाक वचनबद्धता प्रकट कयलनि।
प्रमुख अतिथि प्रा. डा. योगेन्द्र प्रसाद यादव सँ संचालक मोहन यादव किछु अत्यन्त महत्वपूर्ण आ सारगर्भित सवाल सब पुछलथि – नेपालक धरतीक चर्चित महापुरुष सलहेश, दीनाभद्री, लोरिक आदिक मातृभाषा कोन छलन्हि? मैथिलीक सांस्कृतिक उत्सव सामाचकेवा, झिझिया व अन्य लोकोत्सव सभ बिना भाषाक कोन गति केँ प्राप्त करत? संस्कृति नहि रहतैक त धर्म कतय जेतैक? मैथिलीभाषाक सीमा कतय सँ कतय धरि रहलैक? एहि प्रश्नक उत्तर दैत प्रा. डा. यादव कहलथि जे झापा, मोरंग सँ लैत सर्लाही-रौतहट धरि ई भाषा बाजल जाइत अछि। अहु मे मुख्य रूप सँ सप्तरी, सिरहा, धनुषा, महोत्तरी आ सर्लाही – एहि पाँच जिला मे बहुसंख्यकक भाषाक रूप मे मैथिली मात्र अछि। सलहेश, दीनाभद्रीक भाषा कि छलन्हि ताहि ऊपर बहुत बेसी अनुसन्धान त नहि भेल छैक लेकिन हिनका लोकनिक अवस्थिति जाहि तरहें मिथिलाक्षेत्र रहलनि ताहि अनुसारे निश्चित तत्कालिक संस्कृत सँ प्राकृत अपभ्रंश केर रूप मे मैथिलिये हुनका सभक भाषा रहलनि से स्पष्ट अछि। भाषा केर महत्व बहुत पैघ छैक। भाषा रहले पर संस्कृति सेहो जियैत छैक। विश्वक लोपोन्मुख भाषाक संस्कृति सेहो लोप हेबाक उदाहरण सेहो ओ देलनि। भाषा आ संस्कृति बीच अन्योन्याश्रय सम्बन्ध होयबाक आर ताहि लेल निरन्तर कार्य सब कयल जेबाक जानकारी सेहो ओ देलनि।
पुनः संचालक मोहन यादव द्वारा मैथिली केर शिक्षा मे ऐच्छिक विषयक रूप मे कक्षा ९ आ १० मे पढाई करायल जेबाक आख्यान रखैत प्राथमिक स्तर पर ई केना शिक्षा मे आओत ताहि पर आ संगहि डा. रविन्द्र मंडल केर प्रश्न जे भाषा, भाषिका आ स्क्रिप्चर पर विज्ञ विचार आबय – तेकर जवाब दैत प्रा. डा. योगेन्द्र प्रसाद यादव बतेलनि जे हरेक भाषाक अनेकों बोली (डायलेक्ट्स) होइत छैक जे कतेको आधार पर भिन्न होइत छैक, मैथिलीक सेहो बहुते रास बोली छैक जाहि मे क्षेत्र, समाज (जाति) आ शिक्षा-दीक्षाक स्तर अलग-अलग छैक। एहि मे कतहु सँ उच्च-तुच्छ केर वर्गीकरण नहि बल्कि सब बोली समान सम्मानक होइत छैक। सब बोलीक समग्र रूप भाषा आ से मैथिली मात्र भेलैक। मैथिलीक अपन तिरहुता लिपि सेहो छैक, लेकिन कालान्तर मे लेखनी व छापाक सुविधाक कारण ‘देवनागरी’ लिपि अपनायल गेलैक। संचालक यादव द्वारा एक आरो प्रश्न जोड़ैत मगही व अन्य बोलीक नाम पर यदि कियो अपन कित्ता काट करैत अछि त ओकरा मान्यता भाषाक रूप मे भेटतैक अथवा नहि – एकर जवाब मे प्रा. डा. यादव कहलखिन जे जनगणना मे कुल तीन टा भाषाक उल्लेख करेबाक काज हेतैक, एकटा पुरखाक भाषा, अपन भाषा आ दोसर भाषा; अपनहि उदाहरण दैत ओ फरिछेलखिन जे ‘हमर पुरखाजनक भाषा मैथिली, हमर भाषा मैथिली आ दोसर भाषा नेपाली’। मगही व अन्य बोलीक उल्लेख करबाक सन्देहक अवस्था केँ दूर करबाक लेल वृहत् स्तर पर जनजागरणक आवश्यकता पर सेहो ओ जोर देलनि। जनगणनाक गणक द्वारा पूछल जायवला सवालक जवाब त वाचक द्वारा देल जेतैक, यदि ओतय कोनो तरहक प्रेशर (दबाव) रहतैक त ओ सब गलती कय सकैत छैक, अतः एकरा लेल जनजागरण जरूर हेबाक चाही। मैथिली केँ तोड़बाक लेल कतेको तरहक मिसअन्डरस्टैन्डिंग सब पसारल गेल छैक, एकरा दूर करनाय बहुत आवश्यक छैक।
प्राज्ञ कापड़ि सँ एक आर प्रश्न जे नेपाल मे मैथिली मे प्राथमिक शिक्षा अनिवार्य कोना सम्भव हेतैक आ मैथिली राजकाजक भाषाक रूप मे इतिहास मे चर्चित छैक ताहि दुनू विन्दु पर प्रकाश पाड़ि दी – एकर जवाब दैत ओ कहलखिन जे १३म् शताब्दी मे नान्यदेवक शासनकाल नेपालहि केर सिमरौनगढ राजधानी सँ आरम्भ हेबाक इतिहास भेटैत छैक। ताम्रपत्र, पान्डुलिपि, शिलालेख, अभिलेख आदिक अध्ययन सँ ज्ञात होइत छैक। मल्लकालीन राजा लोकनिक समय मे मैथिली राजकाजक भाषा सेहो छलैक। साहित्यक स्वर्णकाल मैथिली लेल एहि समय केँ मानल जाइत छैक। एखनहुँ धरि नेपालहि केर अभिलेखालय सँ मैथिलीक कतेको रास प्राचीन अभिलेख सब प्राप्त भेलैक से गौरवक बात छैक। दोसर बात जे प्राथमिक शिक्षा मैथिली मे हो ताहि लेल विगत २५ वर्ष सँ नेपाल मे काज आरम्भ भेल छैक, किताबहु सब लिखा गेलैक, लेकिन पढाई करबाक अवस्था डाँवाडोल छैक। शिक्षक केर कमी आ लोकक नैराश्यता जे मैथिली पढियेकय कि होयत – एहि सब कारण सँ पढाई केर अवस्था नीक नहि छैक मैथिली लेल। हँ, यदि अनिवार्य विषय केर रूप मे आ अनिवार्य माध्यम मातृभाषा मैथिली लागू भेलापर स्थिति मे सुधार जरूर अओतैक। स्थानीय स्तर केर पाठ्यक्रम केर विकास करैत सब बोली-शैली केँ शिक्षा मे लागू कयल जाय त स्वतः मैथिली प्रति अनेकों दुविधा दूर होयबाक जवाब देलनि।
मैथिलीक दुरावस्था दूर करबाक लेल सुझाव
१. संतोष साह – मैथिलीक मानक आ व्याकरण मे जनसामान्य केर बोली-शैली केँ समेटिकय पुनर्लेखन आ रेडियो-टेलिविजन सब मे सेहो जनसामान्य केर बोली बनेलाक बादे मैथिली प्रति स्वीकार्यता आ समर्थन बढत।
२. प्रवीण नारायण चौधरी – राज्य के द्वारा संरक्षण, शिक्षा आ संचारकर्म – तीनू केर सहयोग सँ मात्र मैथिली प्रति पसरल वितृष्णा समाप्त होयत। एकर अलावे स्वयंसेवा आ निरन्तर सृजनकर्म सँ मैथिली भाषाक संरक्षण, संवर्धन आ प्रवर्धन होइत रहत। घर-घर मे बच्चा केँ शिक्षा देबाक कार्य हम सब स्वयं करी। मातृभाषाक माध्यम सँ जा धरि कोनो बच्चा केँ शिक्षा अपनो प्रयास सँ हम सब नहि देबैक त ओकर विकास उचित रूप सँ भऽ सकैत छैक। १००% साक्षरता लेल सेहो मातृभाषा मे शिक्षाक महत्व केँ आत्मसात करी। राज्य एहि सब स्थापित विन्दु पर चिन्तन करैत यथाशीघ्र राजकाजक भाषा आ शिक्षा एवं संचार मे मैथिली केँ बढाबय। एन्टा व समस्त संस्था आ व्यक्ति अपन योगदान निरन्तर दैत रहय। तिल-तिल मे बिखरल मैथिली केँ समेटबाक छैक। जातीय वैमनस्यता सँ निकलबाक छैक। अपन कर्तव्यपरायणता पर सदिखन बढैत रहबाक छैक।
३. राजकुमार महतो – जनगणना धरि मैथिली भाषाक मतभिन्नता-मनभेद आदि केँ साइड (किनार) कय केँ एकटा बैनर मे एकजुट भऽ ६ महीना जनजागरणक काज करी, बाकी बात सब क्रमशः होइत रहतैक। एखन सिंगल एजेन्डा यैह हो। कौमन एजेन्डा – कौमन एलायंस सँ ई काज पूरा करी।
४. राम अधीन सम्भव – भाषा आ भाषिका केर बाते विवादक मुख्य कारण छैक, सब बोली केँ सम्मान दैत सब केँ जोड़बाक काज जरूर कयल जाय। लेकिन महतो सर केर राखल प्रस्ताव पर आम जनजागरणक काज यथाशीघ्र कयल जाय। षड्यन्त्रक तहत जे लोकक मोन मे विभाजन सब पैदा कयल गेल छैक तेकरा दूर करनाय बहुत जरूरी छैक।
५. हृदय नारायण यादव – राजकुमार सर सँ सम्पर्क करैत सहकार्य करब आ निश्चित लोक मे पसरल भ्रम केँ दूर करबाक काज करब। एक अबधी भाषी आजुक विचार-विमर्श देखि रहल छलखिन, एतय उपलब्ध अलग-अलग भाषिका (शैली) बाजल जाइतो ओ कहलथि जे हुनका त सभक भाषा एकसमान बुझेलनि आ मैथिली मे भिन्नता कतहु सँ नहि बुझेलनि। ताहि हेतु मानकता आदिक मुद्दा पर अनावश्यक चिन्ता करनाय ओतेक जरूरी नहि बुझाइत अछि। पाग या एकल जातिक जातीय संस्कारक प्रदर्शनक मुद्दा सेहो विरले कतहु देखाइत अछि, पाग सम्मानक प्रतीक थिक आ सब कियो पहिरैेत अछि, एहि सब तरहक मुद्दा केँ ठाढ कय जातीय विद्वेष भावना केँ नहि भड़केबाक चाही।
६. गजेन्द्र गजुर – पाग केर प्रयोग राय समुदाय मे सेहो होइत छैक, पाग हंटेबाक बात नहि करबाक चाही। पगड़ी केँ सेहो स्वीकार करबाक चाही। नवका डार्हि केर रूप मे सहयोगी भूमिका निभेबाक जरूरत छैक। युवा पीढीक दिमाग केँ अपन नीक पक्ष सब बतेनाय जरूरी छैक नहि कि कमी-कमजोरी आ गलत-सलत मुद्दा मे ओकरा सब केँ उलझेबाक काज करी कियो। डकुमेन्ट्री केर माध्यम सँ, भाषा-भाषिका आ मैथिली मे शिक्षाक महत्व आ जनगणना मे मैथिली लिखेबाक ‘स्टोरीटेलिंग’ करैत बढबाक चाही। अलग-अलग भाषिका मे बेसी सँ बेसी लेखन कार्य हो। रौतहट या कोनो क्षेत्रक मैथिलीक रूप जखन आनो-आनो लोक सब पढता-बुझता तखनहि आपस मे जुड़ाव बढत। सब कियो अपन-अपन बोली मे बेसी सँ बेसी लिखब त स्वाभाविक तौर पर मैथिलीक विविधता प्रचारित-प्रसारित आ स्वीकृति पाओत।
प्रमुख अतिथि प्रा. डा. योगेन्द्र प्रसाद यादवक निष्कर्षात्मक संबोधन
हम दु-तीन टा बात पर फोकस करय चाहि रहल छी। कोनो भाषाक संरक्षण, संवर्धन आ प्रवर्धनक लेल सब सँ नीक उपाय होइत छैक जे ओहि भाषाक प्रयोग होयबाक चाही। हम देखि रहल छी जे नेपालक सन्दर्भ मे भाषाक प्रयोग ३ टा क्षेत्र मे प्रमुख रूप सँ देखि रहल छी। शिक्षा मे – प्राथमिक शिक्षा मे मातृभाषाक प्रयोग होयबाक चाही ताहि पर बहुत रास अनुसन्धान भेल छैक आर घर मे प्रयोग भेल भाषा मे बच्चाक समझशक्ति नीक बनैत छैक आ भाषाक संग संस्कृति सेहो विद्यालय धरि जाइत छैक जे बच्चा सब केँ सुसंस्कृत बनबैत छैक। कोनो एक भाषा मे पारंगत कियो भऽ जाय त ओकरा दोसर-तेसर कोनो भाषा सिखबाक काज सहज भऽ जाइत छैक, तेँ प्रथमतया मातृभाषा मे शिक्षित बच्चा लेल उच्च शिक्षा हासिल करब सहज होइत छैक। मातृभाषा मे मानसिक विकास बहुत बढियां सँ होइत छैक। दोसर बात जे सरकारी कामकाजक भाषा बनला सँ स्वतः ओहि भाषाक अनिवार्यता सब पर लागू होइत छैक आर भाषा केँ स्वतः प्रवर्धन होइत छैक। तेसर बात जे संचार मे सेहो जतेक बेसी मैथिलीक प्रयोग हेतैक ततेक बेसी ओकर विकास सम्भव होइत छैक। एकर दु-तरफा फायदा छैक, भाषाक संग भाषाभाषीक विकास, सुसंस्कारक प्रसार, शिक्षित समाजक निर्माण – ई सब बात सम्भव होइत छैक। एन्टा द्वारा एहि तरहक सुनियोजित आ सुन्दर सुविचार संग्रहक निमित्त कयल गेल आयोजन सँ बहुत खुशी भेटल, ई निरन्तरता मे रहय।
विशिष्ट अतिथि राम भरोस कापड़ि भ्रमर सेहो अपन निष्कर्षात्मक सम्बोधन दैत एन्टा केँ एतेक महत्वपूर्ण कार्यक्रम लेल धन्यवाद ज्ञापन कयलनि। समावेशी व्याकरण केर वास्ते देवेन्द्र मिश्र काज कय रहला अछि। शब्दकोश लेखन लेल भाषा वैज्ञानिक होयब जरूरी नहि छैक, ई काज विभिन्न क्षेत्र मे सक्रिय सहज जानकार लोकनि शब्द आ ओकर अर्थक संग्रह कय सकैत छथि। प्रा. डा. योगेन्द्र प्रसाद यादव सर केर लिखल शब्दकोश सेहो परिमार्जित भऽ छुटल शब्द सब केँ समेटिकय जल्दी आबय से अपेक्षा डा. साहेब सँ करैत छी। व्याकरण लेखन कठिन छैक, ताहि लेल विज्ञता सँ लिखबाक जरूरत छैक। उच्छृंखल बनिकय अनियन्त्रित लेखन सँ मानक तय करब कठिन काज हेतैक। तेँ सर्वसुलभ आ सभक लेल मान्य शैलीक मानक स्थापित हो, एहि लेल प्रदेश सरकार केँ पहल करैत आधिकारिक मानक देनाय बेसी प्रभावकारी हेतैक, एहि लेल अपेक्षा आ आग्रह दुनू। नीक संकेत सब आजुक कार्यक्रम मे आयल। एहि तरहें आगू बढबाक प्रकाश भेटल। ई निरन्तरता मे रहय।
सभाध्यक्ष डा. इन्द्रदेव साहुक अध्यक्षीय सम्बोधन –
एन्टा दिश सँ मोहन यादव जी केँ बहुत धन्यवाद – अत्यन्त सारगर्भित रूप सँ ई कार्यक्रमक संयोजन-आयोजन व प्रस्तुति लेल मोहनजी प्रति हृदय सँ आभार। नेपाल मे सुतय केर समय रहितो सब गोटे जुड़िकय एहि कार्यक्रम केँ सफल बनेलहुँ – एन्टा एहि लेल कृतज्ञतापूर्वक धन्यवाद दैत अछि। प्रा. डा. योगेन्द्र सर, प्राज्ञ रामभरोस कापड़ि सर, प्रवीण सर व समस्त विज्ञजन केँ अपना आ एन्टा दिश सँ बहुत धन्यवाद दैत छी।
आजुक कार्यक्रम मे बहुत रास बात सब एलैक अछि। हम मैथिली भाषाक एक्सपर्ट त नहि छी, लेकिन अपन भाषा-संस्कृति केँ केना बढाबी से हमरा सभक लक्ष्य छैक। एन्टाक मिशन आइडेन्टिटी, इन्टीग्रेसन आ इम्पावरमेन्ट – अपन पहचान केँ जाबत आगाँ नहि अनबैक त आत्मसम्मान नहि बढत, समाज विकसित नहि होयत। पहचान मे भाषा बड पैघ चीज होइत छैक। अमेरिका मे सेहो बहुतो तरहक आइडेन्टिटी वला लोक सब रहैत अछि, लोकल स्तर पर एतय सेहो कोलोकियल अंग्रेजी केर प्रयोग सामान्य स्तर पर होइत छैक। झापा सँ रौतहट तक मे बोली मे फर्क एनाय स्वाभाविके छैक।
आधुनिकता सँ भिजला पर डायनामिक हेतैक। एजुकेशन, अवेयरनेस, ई सब बड पैघ बात होइत छैक। परिवर्तन अपना आप सँ शुरू करू। अपन मातृभाषा प्रति जागरुक व्यक्तिगत स्तर पर हेतैक तखनहि परिवार मे अपन धियापुता आ आसपड़ोस सब मे चेतना वृद्धि हेतैक। अमेरिका मे रहितो हम सब अपन घर मे अपने भाषाक प्रयोग करैत छी, जाहि सँ बाल-बच्चा सब मे भटकाव नहि आबय। बहुत रास काज भऽ रहलैक अछि। पोजिटिविटी केँ लय कय आगू बढय पड़तैक। अपन-अपन जगह सँ सब कियो योगदान देल जाउ। एन्टा अपन संस्कृति, भाषा, समाज, पहिचान केँ आगू बढेबाक लेल – जनचेतना आ जनजागरणक आरो-आरो काज सब आगू निरन्तर करैत रहबाक वचनबद्धता, एन्टा एकरा आगू बढबैत रहत। पोजिटिविटी संग आगामी जनगणना लेल सब कियो प्रयास करय जाउ यैह अपील।


text:
विमलजी मिश्र, नई दिल्ली। दिसम्बर १, २०१५. मैथिली जिन्दाबाद!!
मिथिलाक पौराणिक-ऐतिहासिक कथा-गाथा-तीर्थ केर प्रवर्धनः मिथिला क्षेत्र मे पर्यटन प्रवर्धन मे होयत सहायक
देश मे राष्ट्रीय जनतांत्रिक गठबंधन केर सरकार व मैथिली-मिथिला अधिकार केर विभिन्न आन्दोलनक प्रभाव सँ भारतीय दूरदर्शन तथा अल ईण्डिया रेडियो व अन्य राष्ट्रीय प्रसारण मे मैथिली भाषा संग पूर्व मे कैल गेल विभेद दूर करबाक डेग मे मैथिली धारावाहिक, गीत-संगीत, परिचर्चा आदि केँ प्राथमिकताक संग प्रसारण कैल जा रहल अछि।
एखन विभिन्न चैनल पर मैथिली धारावाहिक सभक उपस्थिति मिथिलाक लेल एकगोट सुखद संकेत अछि । भारत सरकारक चैनल डीडी बिहार एखन एहि लेल नीक पहल कय रहल अछि।
एहि क्रम मे आनन्द फिल्म्स प्रोडक्शन लेल नरेश मण्डल शीघ्र ल क आबि रहल छथि मैथिली भाषा मे एकटा टॅाक शो । “मेड इन मिथिला” नामक एहि धारावाहिक मे मिथिलाक इतिहास, पर्यटन आ पौराणिकता पर प्रकाश देल जायत ।
कार्यक्रम संचालक रुप मे मैथिलीक प्रसिद्ध उद्घोषक आ फिल्म विशेषज्ञ किसलय कृष्ण आर संग मे सह-संचालिका अभिनेत्री जाह्नबी झा छथि । जनवरी २०१६ सँ प्रसारित होयबला एहि महत्वपूर्ण शो सँ मिथिलाक पर्यटन केँ अवश्य बढ़ावा भेटत ।
सम्प्रति नई दिल्लीक नीलम फिल्म्सक स्टुडियो मे उक्त शो केर फिल्मांकन काज द्रुत गतिए चलि रहल अछि । किसलय कृष्ण केर बान्हल स्क्रिप्ट आ नरेश मण्डलक सूक्ष्म दृष्टि सहजहि मैथिली लेल सकारात्मक पहल ल क आओत से शुटिंग क्रममे देखल जा सकैत अछि । सम्पूर्ण रुपसँ आधुनिक तकनीकक प्रयोग संग मेड इन मिथिला एक नव अनुभूति देत से सहजहि स्पष्ट अछि ।


text:
13 फरवरी 2022 । मैथिली जिन्दाबाद!!
श्रृंखला ५१ आ सम्मान समर्पणक संग MiLAF क चारिम वार्षिकोत्सव सम्पन्न।
मिथिलाक दू सितारा दू सम्मानसँ सम्मानित..
दिनाङ्क २०७८ साल माघ २९ गते आइ शनि दिन मिथिला साहित्य-कला प्रतिष्ठान नेपाल (MiLAF Nepal) के चारिम वार्षिकोत्सव सु-सम्पन्न भेल अछि।
मधेश प्रदेशक अर्थ मन्त्री शैलेन्द्र प्रसाद साहक प्रमुख आतिथ्यमे आ मिलाफ अध्यक्ष श्रीराम मण्डलक अध्यक्षतामे राजविराज नगरपालिका, सप्तरीक सभागृहमे आयोजित वार्षिकोत्सव कार्यक्रम सम्पन्न भेल अछि। कार्यकर्ममे पूर्व सांसद रञ्जु ठाकुर, मैथिलीक प्रसिद्ध साहित्यकार शिवनारायण पंडित ‘सिंगल’ आ पहिचानवादी युवा नेता विकास तिवारीक विशिष्ट आतिथ्य रहल छल।
उक्त वार्षिकोत्सव कार्यक्रममे दूटा शत्र राखल गेल छल – मैथिली साहित्यिक एवं साङ्गीतिक श्रृंखला ५१ आ सम्मान समर्पणक।
प्रमुख अतिथिक मन्त्री शैलेन्द्र साह कहलनि, ” काेनाे समुदायकेँ अन्त करवाक लेल ओकर भाषाकेँ मारि देल जाइ छै जेँ कि एही ठाम शुरुयेसँ एक भाषाके नीति रहल छै। बहुत जल्दी ई मधेश प्रदेशमे भाषा-सँस्कृति कला प्रतिष्ठान गठन कएल जाएत आ सरकारी कामकाजी भाषा निर्धारण कएल जाएत। देशक दाेसर भाषा मैथिली छी आ एहि प्रदेशमे सबसँ बेसी बाजल जाएवला भाषा मैथिली छी । तइँ मैथिलीके सरकारी कामकाजक भाषा बनेबाक लेल संघर्षरत छी आ प्रतिवद्धता सेहो जनबैत छी। ”
सम्मान समर्पणक शत्रमे “सुखी- फुलाे मिथिला गाैरव सम्मान २०७८” आ “दीना-भद्री मिथिला माटि सम्मान २०७८” मैथिली कलाकारिता क्षेत्रक दू सिद्धहस्त सिताराकेँ समर्पण कएल गेल।
● दीनाभद्री मिथिला माटि सम्मान २०७८ :-
सप्तरी जिला, खुरहुरिया, मलेकपुर ६ (सम्प्रति : खर्साल टोल) निवासी, माए दुखनी देवी आ बाबु नटाई रामक सुपुत्र लोकगाथा गायक एवं लोक नाच कलाकार सातैन रामकेँ मिथिलाक माटिमे प्रादुर्भूत लोकनायक दीना-भद्री आ राजा सलहेसक लोकगाथा गायन कऽ सङ्गहि लोक नाच जङ्गली बादशाह, रूनाझुना, रामदया, इत्यादीमे चारि दशकसँ अभिनय कऽ मैथिली भाषाक लोक सँस्कृतिकेँ जन-जनमे परसि जियाबैत रहबाक लेल मिथिला-मैथिलीप्रति समर्पण आ योगदानक उच्च कदर करैत वि.सं. २०७८ (२०२२ ईश्वी) क दीना-भद्री मिथिला माटि सम्मान समर्पण कएल गेल।
● सुखी-फूलो मिथिला गौरव सम्मान २०७८ :-
सप्तरी, विष्णुपुर गागमपालिका ७, ईटहरी गाम निवासी, बाबू रामेश्वर मण्डल आ माए सिस्वा देवी मण्डलक सुपुत्र सुप्रसिद्ध हास्य कलाकार भुपेन्द्र मण्डलकेँ वि. सं. २०६६ सालसँ भोरुकवा एफ. एम. ९२.८ मेगाहर्जमे कार्यरत भऽ सात वर्षधरि नुन-मिर्चाइ आ लोटपोट कार्यक्रम मादे आ अखनधरि गाम-देश-विदेशक मञ्च सङ्गहि विगत आधा दशकसँ यूट्युब-सँसारसँ जीवीकोपार्जन करैत हास्य क्षेत्रसँ देश-विदेशधरि मनोरञ्जन आ चेतनामूलक साम्रगीसँ मैथिली भाषाक लोकप्रियता जन-जनक जीहपर बढ़ाबऽ लेल सप्तरी पत्रकार महासंघक वर्तमान सदस्य, मैथिली पत्रिका विदेहराज होइत नटखट दैनिक सहित विरूवा साप्ताहिकक सह-सम्पादक निर्वहन कएनिहार आ मैथिली साहित्य परिषद, राजविराजक आजीवन सदस्य मिथिला-मैथिलीप्रति समर्पण आ योगदानक उच्च कदर करैत वि.सं. २०७८ (२०२२ ईश्वी) क सूखी-फूलो मिथिला गौरव सम्मान समर्पण कएल गेल।
सुखी-फूलो मिथिला गौरव सम्मान २०७८ ( रू. २१००) दोसल्ला आ सम्मान सहित मन्त्री साह आ दीना-भद्री मिथिला माटि सम्मान २०७८ दोसल्ला सहित पूर्व सासंद रञ्जू ठाकुरक हाथे सम्पर्ण कएल गेल।
रंजु ठाकुर, शिवनारायण पण्डित, देवेन्द्र मिश्र , कृष्ण मैथिल, शुभचन्द्र झा, करुणा झा, अशाेक अमन, सराेज राम, मीना गुप्ता, रमिला साह , भुपेन्द्र मण्डल ,सातैन राम सहितका वक्तासब शुभकामना व्यक्त कएलनि। करुणा झा, अशाेक अमन गजल आ सरोज राम होरी गीत प्रस्तुत कएलनि।
सम्मानक क्षण भाव विभोर होइत मण्डल कहलनि , ” मैथिली खेतमे आइधरि जे खटैत रहलौँ तेकर बोनि भेटि गेलै। लाख-करोड़ोसँ अमूल्य ई सम्मान हमरा भेटि गौरवान्वित भेलौँ। मैथिली भाषा, सँस्कृति लेल सदा समर्पित छी आ रहब।” तहिना सम्मानित राम मरि रहल लोक सँस्कृतिकेँ पुन्ह: जगाबऽ कए काजमे भिड़ऽ पड़त कहैत दीना-भद्री गाथा सुनेलनि।
सम्पूर्ण कार्यक्रमक सञ्चालन मिलाफ संस्थापक सदस्य शम्भु श्री कएने छलनि ।


text:
दिन - राति प्रवाहित होमै बला नाम रस केर बीच भिनसर होयते भक्त लोकनिक भीड़ जमा होमे लागैत अछि। राति केँ मैया केँ भक्त लोकनिक भीड़ एतेक उमैड़ परैत अछि कि माँ श्यामा माई परिसर छोट पैड़ जायत अछि। भक्त लोकनिक जयकार केँ बीच कीर्तन मंडली सभक दिस से विभिन्न धुन सभ पर माँ श्यामा नामधुन संकीर्तन सँ पूरा माहौल भक्तिमय बनल अछि। ओहिठाम उपस्थित हर भक्तक मुंह सँ अपनेआप मैया केर नाम निकैल रहल अछि। माँ श्यामा मंदिर मे मैया केर दर्शन करबाक लेल दिन - राति भक्त सभक तांता लागल रहैत अछि।
पूरा माधवेश्वर परिसर मे आध्यात्मिक संगम केर विहंगम नजारा देखबाक लेल भेट रहल अछि। भक्त लोकनि परिसर मे डेग राखैते मैया केर भक्ति मे डूबे लागैत छथि। सभक मुखारविंद सँ सिर्फ आओर सिर्फ माँ श्यामा केर नाम निकैल रहल अछि। ओतहि मंदिर परिसर के बाहर लगाओल गेल मेला केँ सेहो प्रसार लगातार बढ़ते जे रहल अछि। परिसर के भीतर व बाहर केर माहौल पूरा तरहे भक्तिमय बनल अछि।
नौ दिन धरी चलाई बला एहि आयोजन ल'केँ लागै बला मेला मे शहर केँ बाहरो से बहुत दोकानदार पहुँचल छथि। ओतहि माँ श्यामा मंदिर न्यास समिति सँ जुडल लोग सभ पूरा तरहे चौकस देखार देला। न्यास समिति व नवाह यज्ञ संचालन समिति सँ जुड़ल कार्यकर्ता सभ पूरा परिसर मे चौकस छथि। ओतहि दरभंगा के अलावा आन स्थान सभसँ सेहो कीर्तन मंडली सभ पहुँच रहल अछि। सभ अप्पन - अप्पन प्रस्तुति सँ मैया केँ दरबार क' गुलजार क' रहल अछि। 7 नवम्बर सँ शुरू भेल ई नवाह यज्ञ 16 नवम्बर धरी चलत।


text:
दरभंगा, ३१ जनवरी, २०१६. मैथिली जिन्दाबाद!!
मैथिली भाषा स्रष्टा कवि-लेखक तथा आकाशवाणी दरभंगाक संवाददाता तथा उद्घोषक मणिकांत झा केर ‘मणि’ श्रृंखला मे आरो एकटा नव ‘मणि’ जुड़ि गेल अछि। विंध्यवासिनी प्रोडक्शन केर ऑडियो सीडी दुर्गामणि तथा शिवमणि केर लोकार्पण ललित नारायण मिथिला विश्वविद्यालय मे विदेशी भाषा संस्थान केर निदेशक डा. प्रेम मोहन मिश्र द्वारा रवि दिन दरभंगा केर राज परिसर स्थित माधवेश्वर मंदिर प्रांगण मे आयोजित समारोह मे कैल गेल ।
आकाशवाणी संवाददाता तथा मैथिली केर चर्चित गीतकार मणिकांत झा द्वारा लिखल मैथिली भक्ति गीत केर ई दुनु एलबम मे मैथिली मंच केर प्रख्यात गायक दीपक कुमार झा तथा श्वेता कुमारी अपन स्वर सँ सजौलनि अछि । हीरा कुमार झा द्वारा प्रस्तुत एहि सीडी मे सरस्वती वंदना, गणेश वंदना, भगवती गीत, शिव नचारी, हनुमान भजन सहित कुल १७ टा भावपूर्ण भजन समाहित कैल गेल अछि ।
संगीत निर्देशन केलनि अछि अजय कुमार सुमन आर संगत कलाकार छथि गौरी कांत झा, पप्पू मिश्र, बालेश्वर राम, अर्जुन कुमार झा तथा अशोक कमार झा ।
सीडी केर लोकार्पण करैत डा मिश्र कहलनि जे बहुत दिनक बाद एहेन भक्ति गीत केर सीडी बाजार मे आयल अछि जाहि मे मैथिलीक पारंपरिक गीतक सुगंध तऽ भेटिते अछि, संगहि एहिमे आधुनिकता केँ सेहो नीक समायोजन कैल गेल अछि । ओ एहि गीत सबकेँ दीर्घ काल धरि जीवित रहबाक बात सेहो क़हलनि।
कार्यक्रम मे पत्रकार विनोद कुमार, समाजसेवी विनोद कुमार झा, मुक्तिनाथ चौधरी, संतोष कुमार झा सहित कतेको रास लोक सब संबोधित केने छलाह । एहि अवसर पर एहि एल्बम मे अपन आवाज देनिहार गायक लोकनि दीपक कुमार झा तथा श्वेता कुमारी द्वारा ओहि गीत सबहक सजीव गायन प्रस्तुत करैत उपस्थित जनमानस केँ मन केँ मोहित कय लेलनि । गीतकार मणिकांत झा कहलैन जे जल्दिये बाजार मे सेहो ई भक्ति एल्बम केर सीडी उपलब्ध होयत।


text:
जङ्गबहादुर राणा
जंगबहादुर राणा नेपालक प्रधानमन्त्री तथा प्रथम श्री ३ महाराज छल । कोतपर्वक नरसंहार पश्चात शक्तिशाली भेल जङ्गबहादुर राणा भण्डारखाल पर्व पश्चात राजसंस्था सँ बेसी शक्तिशाली भेल । हिनकर राजकालमे नेपालद्वारा अङ्ग्रेज सँ लडाईंमे हारल भूभागमे सँ ई अङ्ग्रेजके खुसी बनाए राप्ती सँ महाकाली धरिक तराई वर्तमानक बाँके जिला, बर्दिया जिला, कैलाली जिला तथा कञ्चनपुर जिला पुन: नेपालमे मिलेनाए छल ।
बालनरसिंह कुँवरक पुत्रक रूपमे जंगबहादुरक जन्म वि.सं. १८७४ मे भेल छल । सुरूवाती दिनमे लफङ्गा, जुवाडी जंगबहादुर अपन भितरके अदम्य साहस, वीरता आ चातुर्यक कारण नेपालक इतिहासमे एक सफल खलनायकक रूपमे परिचित भेल । नेपालमे राणा शासनक स्थापना करि १०४ वर्षक पारिवरिक शासनशैलीक सुत्रपात याह छी । बेलायतीसभक कट्टर भक्त जंगबहादुर पन कट्टर विरोधीसभके एकएक करि मारि एकतन्त्री शासन चलेलक । ओ बेलायत आ फ्रान्स सँ घुमलाबाद नेपाली कला, संस्कृति, जनजीवन आ कानूनमे समेत पश्चिमी प्रभाव परल छल ।
वि.स. १९०३ सँ २००७ साल धरि नेपालमे राणासभ शासन करलक । तत्कालिन राजपरिवार भितरक झगडाक फाइदा उठाबैत पश्चिम नेपालक लडाकु जङ्ग बहादुर कुँवर पहिल राणा प्रधानमन्त्री बनल । वि.स. १९०३ असोज ३ मे काठमाडौं दरबार क्षेत्रमे भेल कुख्यात कोत पर्वमे सयौं भारदार, रइस आ सैनिकक हत्या करैक हुनकर षडयन्त्र सफल भेल । ओकरबाद ओ अपनाआपके प्रधानमन्त्री बनाए राणा पद धारण करलक । राणा परिवारमे प्रधानमन्त्रीक पद वंशपरम्परागत भेल त शाह राजासभ झपना मात्र रहल ।[१]
जीवनी[सम्पादन करी]
सन्दर्भ सामग्रीसभ[सम्पादन करी]
- ↑ "जंगबहादुर राणा", hamrosamachar.com।
बाह्य जडीसभ[सम्पादन करी]


text:
सन्दर्भ: शिक्षक दिवस – ५ सितम्बर
संपूर्ण भारत मे आजुक दिवस ‘५ सितम्बर’ शिक्षक दिवस केर रूप मे मनाओल जाइत अछि। बच्चहि सँ विद्या अध्ययन केनिहार बाल-बालिका मे आजुक दिवसक एक खास महत्व केँ बुझायल जाइत अछि। हमरा लोकनिक स्मृति मे विद्यालय मे बाँटल जायवला ‘शिक्षक दिवस विशेष टिकट’ आ ताहि लेल २५ पैसाक योगदान, शिक्षक प्रति समर्पित संस्कारक विकास आ शिक्षक केर जीवन कल्याण निमित्त विद्यार्थीवर्ग सँ संकलित कोष आदिक बात आइयो बनल अछि। कालान्तर मे शिक्षाक महत्व बढैत गेनाय मुदा व्यवसायीपन केर विकास सँ शिक्षक लोकनिक प्रति घटैत सम्मान – सरकारी विद्यालयक दिन-ब-दिन खसैत मूल्य आ गुणस्तर सँ आम जनमानस मे शिक्षक प्रति नकारात्मकताक बढैत भावना – शिक्षा, शिक्षक आ शैक्षणिक व्यवस्थाक अपसंस्कृतिक रूप मे गानल जा सकैत अछि। राजनीतिकर्ता द्वारा शिक्षा चुस्त-दुरुस्त व्यवस्था मे पर्यन्त अनेकों छेड़छाड़ सँ ई दुष्परिणाम सोझाँ देखा रहल अछि। मुदा शिक्षाक महत्व दिन-ब-दिन बढल गेल आ ताहि लेल लोक मे खर्च करैत प्राइवेट शैक्षणिक संस्थान सँ उच्च गुणस्तरीय सेवा प्राप्त करबाक प्रवृत्ति बढि गेल, तथापि व्यवसायीपन यानि उच्च मूल्य केर भुगतानी सँ शिक्षा प्राप्त करब तऽ ओतय शिक्षक केर ओ महत्व आ सम्मान नहि बनि पबैत अछि, ईहो अनुभूति आम जनमानस मे देखल जाइत अछि। आब तऽ शिक्षक आ छात्र-छात्रा बीच शासनाधिकार तक समाप्त अछि, अनुशासनहीनता ओहिना देखाइत अछि। तथापि, आजुक दिनक महत्व केँ छात्रवर्ग सहित समस्त अभिभावकवर्ग आ आम जनमानस बेर-बेर बुझय, ताहि परिकल्पनाक संग मैथिली जिन्दाबाद पर ई आलेख राखल जा रहल अछि जे आखिर ‘शिक्षक दिवस’ मनेबाक पाछाँ खास कारण कि छैक।
मिथिला संसारक विद्यागाराक रूप मे प्रसिद्ध छल। मुदा वर्तमान युग मिथिलाक छात्र हेतु पर्यन्त शिक्षा उपलब्ध करेबाक लेल बीमारीग्रस्त आ अभाव सँ भरल देखा रहल छैक। यैह मिथिलाक प्रत्येक विद्यालयक एकटा अपन इतिहास रहलैक अछि, ओतुका सरकारी विद्यालय आ सरकारी शिक्षक केर अवस्था देखि के नहि कनैत होयत। ई सब अव्यवस्था वर्तमान बिहार राज्य केर शिक्षानीति मे वोट-बैंक केर राजनीति सँ भेलैक अछि। एहि दिशा मे समाजक अगुआ सबकेँ सशक्त डेग उठेबाक चाही, नहि तऽ आगामी ५० वर्ष धरि एहि ठाम गरीब आ असहाय जनमानस मे अशिक्षाक प्रसार सँ भयानक त्रासदीपूर्ण अवस्थाक सृजना होयब तय अछि। एहि ठामक जनता केँ एहि दिशा मे जागब अत्यन्त जरुरी अछि आ राजनीति केर दूरगामी असैर बुझब सेहो जरुरी अछि, नहि तऽ एहि भयंकर शाप सँ एहि क्षेत्र केँ ऊबारब आसान नहि होयत।
शिक्षक दिवस वास्तव मे विश्व केर एक महान दार्शनिक, विचारक, शिक्षक, नीति-निर्माणक आ सर्जक डा. सर्वपल्ली राधाकृष्णन केर जन्मदिवस केर अवसर पर मनायल जाइत अछि। डा. राधाकृष्णन केर जन्म आ जीवन पर चर्चा निचाँ करबे करब। एक शिक्षक केर रूप मे डा. राधाकृष्णन देश केँ प्रथम सेवा देलनि। तदोपरान्त अपन विशिष्ट लेखनी आदि सँ ओ भारतीय दर्शन केर प्रखर प्रवक्ता बनिकय संसार मे भारतदेशक नाम प्रकाशित केलनि। संगहि एक राजनीतिक विज्ञ केर रूप मे सेहो ओ देशक नीति-निर्माण आ भविष्यक परिकल्पनाकार बनि अपन जन्म ओ जीवन हेतु संपूर्ण अगुआवर्ग मे प्रतिष्ठित भेलाह। हुनकर समस्त प्रभावशाली योगदान केर कदर करैत भारत स्वतंत्रता प्राप्ति उपरान्त हुनकहि जन्मदिन केँ शिक्षकवर्ग प्रति आम जनमानसक समर्पण निर्माण हेतु ‘शिक्षक दिवस’ केर रूप मे मनायल जाय लागल।
डॉ॰ सर्वपल्ली राधाकृष्णन (५ सितम्बर १८८८ – १७ अप्रैल १९७५)
भारतक प्रथम उप-राष्ट्रपति (१९५२ – १९६२) और द्वितीय राष्ट्रपति सेहो रहला। ओ भारतीय संस्कृति केर संवाहक, प्रख्यात शिक्षाविद, महान दार्शनिक और एक आस्थावान हिन्दू विचारक छलाह। हुनकर यैह गुणक कारण सन् १९५४ मे भारत सरकार द्वारा हुनका सर्वोच्च सम्मान भारत रत्न सँ अलंकृत कैल गेल छल। हुनक जन्मदिन (५ सितम्बर) भारत मे शिक्षक दिवस केर रूप मे मनाओल जाइत अछि।
संछिप्त जीवनी:
सर्वपल्ली राधाकृष्णन केर जन्म दक्षिण भारतक तिरुत्तनि स्थान मे भेल छल जे चेन्नई सँ ६४ किमी उत्तर-पूर्व मे पड़ैछ। ओ भारतीय संस्कृति सँ ओतप्रोत एक प्रख्यात शिक्षाविद, महान दार्शनिक, उत्कृष्ट वक्ता और एक आस्थावान हिन्दू विचारक छलाह। ओ स्वतन्त्र भारत केर दोसर राष्ट्रपति छलाह। ताहि सँ पूर्व ओ उपराष्ट्रपति सेहो रहला। राजनीति मे आबय सँ पहिने ओ अपन जीवनक महत्वपूर्ण ४० वर्ष शिक्षक केर रूप मे व्यतीत केने छलाह। हुनका मे एक आदर्श शिक्षक केर सब गुण मौजूद छल। ओ अपन जन्म दिन अपन व्यक्तिगत नाम सँ नहि अपितु सम्पूर्ण शिक्षक बिरादरी केर सम्मानित करबाक उद्देश्य सँ शिक्षक दिवस केर रूप मे मनेबाक इच्छा व्यक्त केलनि जेकर परिणामस्वरूप आइयो पूरे देश मे हुनकर जन्म दिन (५ सितम्बर) केँ प्रति वर्ष शिक्षक दिवस केर नाम सँ मनायल जाइत अछि।
डॉ॰ राधाकृष्णन समस्त विश्व केँ एकटा शिक्षालय मानैत छलाह। हुनकर मान्यता छलनि जे शिक्षा द्वारे टा मानव मस्तिष्क केर सदुपयोग करब सम्भव अछि। ताहि लेल समस्त विश्व केँ एक इकाई बुझैते शिक्षाक प्रबन्धन कैल जेबाक चाही। एक बेर ब्रिटेनक एडिनबरा विश्वविद्यालय मे भाषण दैत ओ कहलखिन जे मानव केर जाति एक हेबाक चाही। मानव इतिहास केर सम्पूर्ण लक्ष्य मानव जातिक मुक्ति थीक। ई तखनहि सम्भव होयत जखन समस्त देश केर नीति केर आधार विश्व-शान्तिक स्थापना लेल प्रयत्न करब होयत। ओ अपन बुद्धिमतापूर्ण व्याख्या, आनन्ददायी अभिव्यक्ति और हँसेबाक तथा गुदगुदी लागयवाला कहानी सँ अपन छात्र सबकेँ मन्त्रमुग्ध कय देल करैत छलाह। ओ छात्र केँ प्रेरित करैत छलाह कि ओ सब उच्च नैतिक मूल्य केँ अपन आचरण मे उतारय। ओ जे विषय केँ पढ़बैथ, पढ़ेबाक पहिने स्वयं ओकर नीक अध्ययन करैथ। दर्शन जेहेन गम्भीर विषय केँ सेहो ओ अपन शैलीक नवीनता सँ सरल और रोचक बना दैथ।
आइ-काल्हि जखन शिक्षाक गुणात्मकता केर ह्रास भेल जा रहल अछि और गुरु-शिष्य सम्बन्धक पवित्रता केँ सेहो ग्रहण लागल जा रहल अछि, हुनक पुण्य स्मरण फेर एकटा नव चेतना उत्पन्न कय सकैत अछि। सन् १९६२ मे जखन ओ राष्ट्रपति बनल छलाह, तखन किछु शिष्य और प्रशंसक हुनका लंग गेल आ हुनका सँ निवेदन केलक जे ओ अपन जन्म दिन केँ शिक्षक दिवस केर रूप मे मनाबय चाहैत अछि। ओ कहलनि – “हमर जन्मदिन केँ शिक्षक दिवस केर रूप मे मनेला सँ निश्चिते हम अपना केँ गौरवान्वित अनुभव करब।” तहिया सँ आइ धरि ५ सितम्बर समूचा देश मे हुनकहि जन्म दिन पर शिक्षक दिवस केर रूप मे मनायल जा रहल अछि।
शिक्षाक क्षेत्र मे डॉ॰ राधाकृष्णन जे अमूल्य योगदान देलनि ओ निश्चिते अविस्मरणीय रहत। ओ बहुमुखी प्रतिभाक धनी छलाह। यद्यपि ओ एकटा जानल-मानल विद्वान्, शिक्षक, वक्ता, प्रशासक, राजनयिक, देशभक्त और शिक्षा शास्त्री छलाह, तथापि अपन जीवन केर उत्तरार्द्ध मे अनेक उच्च पद पर काज करैतो ओ शिक्षाक क्षेत्र मे सतत योगदान करैत रहला। हुनकर मान्यता छलनि जे जँ सही तरीका सऽ शिक्षा देल जाय तऽ समाजक सब खराबी केँ मेटायल जा सकैत अछि।
डॉ॰ राधाकृष्णन कहल करैथ जे खाली जानकारी देनाय शिक्षा नहि थीक। हलाँकि जानकारी केर अपन अलगे महत्व छैक और आधुनिक युग मे तकनीक केर जानकारी महत्वपूर्ण सेहो छैक, मुदा व्यक्ति केर बौद्धिक झुकाव और ओकर लोकतान्त्रिक भावनाक सेहो बड़ पैघ महत्व छैक। ई बात व्यक्ति केँ एकटा उत्तरदायी नागरिक बनबैत छैक। शिक्षा केर लक्ष्य छैक ज्ञान केर प्रति समर्पणक भावना और निरन्तर सीखैत रहबाक प्रवृत्ति। ई एक एहेन प्रक्रिया थिकैक जे लोक केँ ज्ञान और कौशल दुनू प्रदान करैत छैक आर एकर जीवन मे उपयोग करबाक बाट सेहो प्रशस्त करैत छैक। करुणा, प्रेम और श्रेष्ठ परम्परा आदिक विकास सेहो शिक्षाक उद्देश्य थिकैक।
ओ कहैत छलाह जे जाबत धरि शिक्षक शिक्षा प्रति समर्पित और प्रतिबद्ध नहि होयत आ शिक्षा केँ एकटा मिशन नहि मानत ताबत धरि नीक शिक्षा केर कल्पना नहि कैल जा सकैछ। ओ अनेकों वर्ष धरि अध्यापन केलनि। एक आदर्श शिक्षक केर सब गुण हुनका मे विद्यमान छल। हुनकर कहब छल जे शिक्षक ओहने लोक केँ बनेबाक चाही जे सबसँ बेसी बुद्धिमान हो। शिक्षक केँ मात्र नीक जेकाँ अध्यापन कय केँ सन्तुष्ट नहि भऽ जेबाक चाही, बल्कि हुनका सबकेँ अपन छात्र सँ स्नेह और आदर सेहो अर्जित करबाक चाही। सम्मान मात्र शिक्षक बनने नहि भेटैत अछि, ओकरा अर्जित करय पड़ैत अछि।
हुनक मृत्यु १७ अप्रैल १९७५ केँ भेलनि।
(डा. राधाकृष्णन केर जीवन बारे आरो बेसी जानकारी लेबाक लेल उपरोक्त जानकारी सबहक मूल-स्रोत विकिपेडिया जरुर देखी)


text:
भागलपुर। 29 दिसम्बर। भागलपुर रेलवे स्टेशन पर ठाढ़ एक एक्सप्रेस ट्रेनक शौचालय सँ पुलिस 64 अवैध अर्धनिर्मित पिस्तौल बरामद केलक। फिलहाल एहि सिलसिला मे किनको गिरफ्तारी केर खबैर नहि अछि।
भागलपुर रेल थाना केँ प्रभारी सुधीर कुमार सिंह कहलनि कि पुलिस क' गुप्त सूचना भेटल छल कि सियालदह सँ वाराणसी जे रहल 13133 अप अपर इंडिया एक्सप्रेस ट्रेनक सामान्य बोगी सँ हथियारक एक बड़का खेप जे रहल अछि। एहि सूचना केर आधार पर पुलिस जांच शुरू केलक आओर ट्रेनक एक सामान्य बोगीक शौचालय केँ उपर बनल पैनक टंकी केर छत पर राखल 64 अर्धनिर्मित पिस्तौल बरामद केलक।
सुधीर कुमार सिंह कहलनि कि हथियार पांच अलग-अलग पॉकेट मे राखल गेल छल। फिलहाल एहि मामला मे किनको गिरफ्तारी नहि भेल अछि। पुलिस पूरा मामला के छानबीन क' रहल अछि।


text: मनीष कर्ण ,जनकपुरधाम ४ मार्च,२०२२। मैथिली जिन्दाबाद!!मिथिलाक ऐतिहासिक, धार्मिक महत्व रहल मिथिला माध्यमिकी परिक्रमा आई कञ्चनवन पहुँचल अछि।धनुषा जिलाक कचुरी मठ स’ मिथिलाबिहारीकेँ डोला तहिनाअग्निकुण्ड स’ किशोरी जीक डोला क्रमशः कल्याणेश्वरस्थान, फुलहर(गिरिजा स्थान),मठिहानी, जलेश्वर, मड़ई, ध्रुवकुण्ड होइत आई कञ्चनवन पहुँचल अछि। कञ्चनवन ओ जगह अछि जतय राघवेंद्र सरकार आ पराम्बा जानकी जीक बीच होली खेलल गेल छल।मिथिला परिक्रमामें सेहो साधुसन्त आ महात्मा सभ होली खेलाइत अछि।आजुक दिन स’ होरीक औपचारिक रूप सँ सुरूवात होइत अछि। मिथिला माध्यमिकी परिक्रमा नेपाल आ भारतक कुल १३९ किलोमीटर दूरी नेपालक १०३ किलोमीटर आ भारतक २६ किलोमीटर केर दुरी तय करति परिक्रमा सम्पन्न होइत अछि।हजारों कए संख्यामे रहल साधुसन्त,गृहस्थ, नरनारी सभ एक दोसर सँग रङ्ग अबिर लगा’ प्रभु संकीर्तनमे आपने आपके आस्था भक्तिमय बना लति छथि।मिथिला माध्यमिकी परिक्रमा बृहत,मध्यमा आ लघु क’ तीन प्रकार रहितो कालांतर में आबि मध्यमा अर्थात माध्यमिकी परिक्रमा चलनमे रहल अछि।१५ दिवसीय परिक्रमा अंतिम दिन लघुपरिक्रमा क’ सम्पन्न होइछ।


text:
विश्वविद्यालय परिसर म' हर बरख केर भांति आहियो बरख सेहो तीन दिवसीय किसान मेला केर आयोजन कायल गेल छल। एहि अवसर पर केन्द्रीय कृषि मंत्री राधामोहन सिंह बहुत विलंब सँ विश्वविद्यालय पहुंचला। लेकिन केन्द्रीय ग्रामीण विकास राज्य मंत्री राम कृपाल यादव अप्पन निर्धारित समय पर लगभग 12 बजे पहुंचला। राम कृपाल यादव परिसर म' लागल मेला केँ जखन निरीक्षण केलन्हि तेँ ओहो एहि बात क' स्वीकार केलन्हि कि आब विश्वविद्यालय केर कार्यशैली म' परिवर्तन भ' रहल अछि। जे देश केँ विकास व किसान सभक उन्नति केँ लेल शुभ संकेत अछि।
राम कृपाल यादव कहला कि आबै बला समय म' ऐहिक पहचान देश आर विश्व स्तर केर होयत। मंत्री महोदय मेला म' लागल कृषि सँ संबंधित सभ स्टाॅल केँ सेहो निरीक्षण करि ऐहिक लेल विश्वविद्यालय प्रशासन क' सेहो धन्यवाद देलन्हि। एम्हर दर्जा भेटलाक बाद विश्वविद्यालय केँ विस्तारीकरण सेहो शुरू भ' गेल अछि। एहिमें शाॅपिंग काॅम्पलेक्स केर शिलान्यास, वानिकी स्तातकोत्तर भवन केर शिलान्यास, गंगा बेसिन म' जलवायु परिवर्तन केँ प्रभाव अध्ययन केन्द्र भवन केर शिलान्यास, मत्स्यकी महाविद्यालय केर शिलान्यास एवं विश्वविद्यालय केर मुख्य भवन केर सेहो विस्तारितकरण आदि केर काज शुरू कायल गेल अछि।


text:
तिरुचिरापल्ली
तिरुचिरापल्ली (tiruchirāppaḷḷi)[२] ( उच्चारण (सहायता जानकारी)) तिरुची वा त्रिचीक नामसँ प्रसिद्ध, भारतक दक्षिणी राज्य तमिलनाडुक शहर आ तिरुचिरापल्ली जिलाक मुख्यालय छी । ई तमिलनाडु राज्यक चारिम पैग नगर निगम आ चारिम बेसी जनसङ्ख्या भेल नगर छी । ई चेन्नईसँ ३२२ किलोमिटर (२०० माइल) दक्षिणमे आ कन्याकुमारीसँ ३७९ किलोमिटर (२३५ माइल) उत्तरमे अवस्थित अछि । ई तमिलनाडु राज्यक मध्यमे अवस्थित रहल अछि । ई शहर कावेरी नदीक तटमे बैसाएल गेल अछि । ई स्थान विशेष रूपसँ विभिन्न मन्दिरसभ जना श्री रङ्गानाथस्वामी मन्दिर, श्री जम्बुकेश्वरा मन्दिर आ वरैयुर आदिक लेल प्रसिद्ध अछि । शहरक मध्य भाग अर्थात १६ किलोमिटर (९.९ माइल) पश्चिमसँ कावेरी नदी बहैत अछि । सन् २०११ क भारतक जनगणना अनुसार ई शहरक जनसङ्ख्या ९,१६,८५७ रहल अछि ।[३]
इतिहास[सम्पादन करी]
वर्तमान समयमे तिरूचिरापल्लीक एक महत्वपूर्ण भाग वरैयुर छी, इशापूर्व ३००० मे ई चोल साम्राज्यक राजधानी छल । तिरूचिरापल्लीमे किछ समय मुगल शासकसभ सेहो राज्य केलक । एकर पश्चात् एतय विजयनगरक शासकसभ कब्जा केलक ।
उत्पति[सम्पादन करी]
पर्यटन स्थल[सम्पादन करी]
श्री रङ्गानाथस्वामी मन्दिर[सम्पादन करी]
ई मन्दिर कावेरी नदीक मध्य स्थित श्री रङ्गम द्वीपमे अवस्थित अछि । ई मन्दिरक निर्मेण चेर, पाण्डेय, चोल, होयसल आ विजयनगरक शासकसभद्वारा कराएल गेल अछि । ई मन्दिरक निर्माण १३अम आ १८अम शताब्दीमे कराएल गेल छल ।
श्री जम्बुकेश्वरा मन्दिर[सम्पादन करी]
ई मन्दिर श्री रङ्गानाथस्वामी मन्दिरक पूर्वमे २.५ किलोमिटरक दूरीमे अवस्थित अछि । ई मन्दिरक वास्तुकला बहुतेक सुन्दर अछि । ई मन्दिरक मध्य प्राङ्गण भव्य आ विशाल अछि । ई मन्दिर सन् १६०० मे निर्माण कएल गेल अछि ।
तिरूवनैक्कवल[सम्पादन करी]
ई भगवान शिवक मन्दिर छी । ई मन्दिर श्रीरङ्गमक पूर्व सँ ६ किलोमिटरक दूरीमे अछि ।
वरैयुर[सम्पादन करी]
ई स्थान ऐतिहासिक दृष्टिसँ बहुतेक महत्वपूर्ण अछि । ई चोल वंशक राजधानी छल । त्रिची हाथसँ बनल सिगार आ साडीसभक लेल प्रसिद्ध अछि । वरैयुरक हातसँ बनल सिगार पुरै विश्वमे प्रसिद्ध अछि ।
विनायक मन्दिर[सम्पादन करी]
ई मन्दिर कावेरी नदीक किनारमे अवस्थित अछि । ई स्थान समुद्र सतहसँ २७२ फिटक उचाईमे अवस्थित अछि । ई मन्दिरमे ४३७ सिढीसभ रहल अछि । ई मन्दिर भगवान विनायक (पौराणिक कथाक अनुसार आधा पुरूष, आधा पक्षी गरूड, जे भगवान विष्णुक वाहन छी, एकर सङ्केत प्रसिद्ध महाकाव्यमे सेहो उल्लेखित अछि)के समर्पित अछि । ई मन्दिरक मार्गमे अन्य मन्दिरसभ स्थापित अछि ।
आवागमन[सम्पादन करी]
सन्दर्भ सामग्रीसभ[सम्पादन करी]
- ↑ "Primary Census Abstract - Urban Aglomeration" (XLS), Registrar General and Census Commissioner of India, अन्तिम पहुँच १३ अक्टुबर २०१५।
- ↑ "Welcome to Tiruchirappalli ... The RockFort City!", Tiruchirappalli City Municipal Corporation, अन्तिम पहुँच १० अगस्त २०१३।
- ↑ "Search PCA Data by District/SubDistrict/Town/Village Name: Tiruchirappalli (M Corp.)", Registrar General and Census Commissioner of India, अन्तिम पहुँच २५ जनवरी २०१४।
बाह्य लिङ्कसभ[सम्पादन करी]
तिरुचिरपल्लीक सम्बन्धमे विकिपिडियाक भातृ योजनासभमे ताकी: